SPOROČILO ZA JAVN OST

**78. redna seja Vlade Republike Slovenije**

26. maj 2021

**Uredba o spremembah in dopolnitvi Uredbe o izvedbi ukrepov kmetijske politike za leto 2021**

Vlada Republike Slovenije je izdala Uredbo o spremembah in dopolnitvi Uredbe o izvedbi ukrepov kmetijske politike za leto 2021.

Uredba o izvedbi ukrepov kmetijske politike za leto 2021 se spreminja zaradi ustrezne prilagoditve postopkov pregledov na kraju samem za površine in živali in kontrolni sistem v zvezi z navzkrižno skladnostjo zaradi pandemije COVID-19, ki v državah članicah povzroča težave pri izvajanju pregledov na kraju samem za ukrepe skupne kmetijske politike. Gre za prilagoditev na Izvedbeno Uredbo Komisije 2021/725/EU, ki dovoljuje odstop od nekaterih členov uredbe Komisije 809/2014/EU zaradi epidemije COVID-19.

Vir: Ministrstvo za kmetijstvo, gozdarstvo in prehrano

**Vlada izdala Uredbo o podelitvi rudarske pravice za izkoriščanje mineralne surovine naravni kamen – apnenec v pridobivalnem prostoru Kopriva 2 v občini Sežana**

Uredba je koncesijski akt, s katerim vlada odloča o podelitvi rudarske pravice za izkoriščanje mineralne surovine naravni kamen – apnenec v pridobivalnem prostoru Kopriva 2 v občini Sežana na podlagi Zakona o Vladi Republike Slovenije in Zakona o rudarstvu.

Uredba ureja vsebino rudarske pravice v novem pridobivalnem prostoru. Na podlagi tega koncesijskega akta se pravni osebi MARMOR, Sežana d.d., Partizanska cesta 73A, 6210 Sežana, podeljuje rudarska pravica za izkoriščanje mineralne surovine naravni kamen – apnenec (v količini 137.206 kubičnih metrov v raščenem stanju), v pridobivalnem prostoru Kopriva 2 v občini Sežana, za obdobje 20 let, v skladu z drugim odstavkom 35. člena ZRud-1.

Ministrstvo je v postopku priprave te uredbe (rudarskega koncesijskega akta) ugotovilo, da:

* vlagatelj izpolnjuje pogoje za nosilca rudarske pravice za izkoriščanje,
* za predlagani nov pridobivalni prostor Kopriva 2 rudarska pravica za izkoriščanje iste mineralne surovine še ni podeljena; rudarska pravica za izkoriščanje iste mineralne surovine je že podeljena na njegovem delu – pridobivalnem prostoru Kopriva, vendar bo z dnem uveljavitve te uredbe ta prenehala veljati (priloga: 2\_Rknjiga),
* vlagatelj izpolnjuje pogoj iz 3. točke drugega odstavka 34. člena ZRud-1, in sicer namerava razširiti pridobivalni prostor Kopriva, za katerega ima pridobljeno rudarsko pravico za izkoriščanje mineralne surovine naravni kamen – apnenec, za obdobje od 10. 12. 2001 do 10. 12. 2021, v globino ali na sosednje zemljišče in je zemljišče na katerem se namerava razširiti pridobivalni prostor, od zemljišč, na katerih izvaja rudarska dela drug nosilec rudarske pravice za raziskovanje ali izkoriščanje, oddaljeno najmanj 300 m,
* ne obstaja obveznost sanacije nelegalnega kopa na podlagi inšpekcijske odločbe,
* je predlagani pridobivalni prostor in njegova raba v skladu z dokumenti urejanja prostora,
* je predlagani pridobivalni prostor v skladu z Državno rudarsko strategijo,
* iz naravovarstvenih smernic izhaja, da je podelitev rudarske pravice za izkoriščanje mineralne surovine ob upoštevanju podanih splošnih in konkretnih varstvenih usmeritev z naravovarstvenega stališča sprejemljiva.

Ministrstvo, pristojno za rudarstvo, bo po uradni dolžnosti izdalo v tej uredbi navedenemu nosilcu rudarske pravice odločbo o izbiri nosilca rudarske pravice za izkoriščanje, po objavi te uredbe v Uradnem listu Republike Slovenije. Izbrani nosilec rudarske pravice za izkoriščanje mora nato na Ministrstvo, pristojno za rudarstvo, podati predlog za sklenitev koncesijske pogodbe. Čas veljavnosti rudarske pravice začne teči z dnem, ko koncesijsko pogodbo podpišeta pogodbeni stranki. Inšpekcijski nadzor nad izvajanjem te uredbe bo izvajala rudarska inšpekcija.

Vir: Ministrstvo za okolje in prostor

**Vlada sprejela spremembo Uredbe o plačah in drugih prejemkih javnih uslužbencev za delo v tujini**

Vlada Republike Slovenije je izdala Uredbo o spremembi Uredbe o plačah in drugih prejemkih javnih uslužbencev za delo v tujini in jo objavi v Uradnem listu Republike Slovenije.

V skladu z Uredbo uskladitev indeksov življenjskih stroškov sprejme vlada na predlog ministra za zunanje zadeve, tako da se indeksi življenjskih stroškov uskladijo 1. februarja, 1. junija in 1. oktobra.

Indeksi življenjskih stroškov za posamezni kraj temeljijo na indeksih življenjskih stroškov OZN in se določijo upoštevajoč metodologijo določanja življenjskih indeksov iz Uredbe, to je z določitvijo geometričnega povprečja zadnjih šestih objavljenih indeksov življenjskih stroškov OZN.

Novi indeksi se prvič uporabijo pri obračunu plače za mesec junij 2021.

Vir: Ministrstvo za javno upravo

**Nacionalni program spodbujanja razvoja in uporabe umetne inteligence v Republiki Sloveniji do leta 2025**

Vlada Republike Slovenije je sprejela Nacionalni program spodbujanja razvoja in uporabe umetne inteligence v Republiki Sloveniji do leta 2025 (NpUI).

Vlada nalaga ministrstvom, da predvidene ukrepe NpUI vključijo oziroma jih upoštevajo v svojih strateških usmeritvah in dokumentih ter v skladu s finančnimi zmožnostmi načrtujejo in zagotovijo ustrezna sredstva za njihovo izvedbo.

Vlada nalaga Ministrstvu za javno upravo, da v sodelovanju z vsemi ministrstvi pripravi načrt izvedbe posameznih ukrepov ter načrt financiranja in opredelitev finančnih virov za njihovo izvedbo, v skladu s predvideno višino financiranja ukrepov v NpUI. Rok za pripravo načrta je šest mesecev od sprejetja NpUI na Vladi RS.

Vlada Republike Slovenija določi Ministrstvo za javno upravo za koordinacijo izvajanja in spremljanja ukrepov NpUI v skladu z opredeljeno upravljavsko strukturo za izvajanje NpUI.

Slovenija je 10. aprila 2018 podpisala EU Deklaracijo o sodelovanju na področju umetne inteligence, s katero se je zavezala k sodelovanju in usklajevanju podpornih aktivnosti na področju umetne inteligence (UI). Deklaracijo je potrdil Evropski svet junija 2018. Na podlagi tega je EU pripravila Usklajeni načrt za umetno inteligenco (COM(2018) 795 final), ki predstavlja osnovo za konkretno načrtovanje in usklajevanje aktivnosti na EU in nacionalnih ravneh. Evropska komisija je na tej osnovi sprožila vseevropsko pobudo o sodelovanju na področju UI ter pozvala države članice k oblikovanju nacionalnih strateških dokumentov za UI oziroma vključitvi problematike UI v svoje strateške usmeritve. Slovenija mora za uspešno sodelovanje oblikovati sklop med seboj skladnih podpornih ukrepov, povečati finančno podporo, zagotoviti enotno koordinirano in usmerjeno izvajanje vseh aktivnosti ter spodbuditi javni in zasebni sektor k pripravi na družbeno-gospodarske spremembe, ki jih narekuje nadaljnji razvoj in uvajanje UI v Sloveniji.

Nacionalni program spodbujanja razvoja in uporabe umetne inteligence v Republiki Sloveniji do leta 2025 (Nacionalni program NpUI) izpolnjuje zavezo za pripravo nacionalnega strateškega dokumenta za UI.

Vir: Ministrstvo za javno upravo

**Vlada o izdaji spominskega kovanca ob 35. obletnici programa Erasmus**

Vlada je sprejela odločitev, da bo v letu 2022 Slovenija izdala milijon spominskih kovancev z enotnim motivom ob 35. obletnici programa Erasmus. Gre za spominski kovanec, ki ga bodo izdale vse države evroobmočja.

Na podlagi Zakona o priložnostnih kovancih, ki je bil sprejet leta 2007 Slovenija izdaja priložnostne kovance ob političnih, zgodovinskih, znanstvenih, kulturnih, športnih, humanitarnih in drugih dogodkih, ki so splošnega pomena za Slovenijo ali imajo širši mednarodni pomen.

Evropska uredba o izdaji evrokovancev določa, da vsaka država članica, katere valuta je evro, lahko izda dva spominska kovanca na leto, v primeru, ko vse države članice, katerih valuta je evro, izdajo spominske kovance z enotnim motivom pa tri spominske kovance na leto. Spominski kovanci z enotnim motivom se izdajo le za obeleženje dogodkov, ki so velikega pomena za Evropo.

Vlada je predhodno že izdala Uredbo o določitvi dogodkov, ob katerih se v letu 2022 izdajo priložnostni kovanci. V uredbi je določila, da se bodo v letu 2022 izdali priložnostni kovanci ob 150. obletnici rojstva arhitekta Jožeta Plečnika in 150. obletnici rojstva slikarja Matije Jame.

Dodatno bo Slovenija izdala milijon spominskih kovancev ob obletnici programa Erasmus. Že leta 2019 je bila namreč na ravni Evropske unije sprejeta odločitev, da bodo vse države evroobmočja v letu 2022 izdale spominski kovanec z enotnim motivom ob 35. obletnici programa Erasmus, ki bo imel nominalno vrednost dva evra. Evropska komisija načrtuje izdajo skupnega spominskega kovanca 1. julija 2022.

Vir: Ministrstvo za finance

**Soglasje Slovenskemu inštitutu za standardizacijo k pridobitvi sredstev iz drugih virov**

Vlada je izdala soglasje Slovenskemu inštitutu za standardizacijo (SIST) k pridobitvi finančnih sredstev s strani Evropskega odbora za standardizacijo in Evropskega odbora za standardizacijo v elektrotehniki iz naslova izvajanja projekta »SA/CEN/2021-02 in SA/CLC/2021-02 - Translation of European Standards into Community languages«. V skladu z Zakonom o standardizaciji lahko SIST namreč pridobiva sredstva iz drugih virov le s soglasjem ustanovitelja.

SIST lahko pristopi k projektu prevajanja in izdajanja standardov v slovenskem jeziku z Evropskim odborom za standardizacijo in Evropskim odborom za standardizacijo v elektrotehniki. Obe mednarodni organizaciji za standardizacijo sta nosilki projekta, ki ga v letih 2021 in 2022 financira Evropska komisija.

Vir: Ministrstvo za gospodarski razvoj in tehnologijo

**Ukrep po mnenju vlade ni diskriminatoren**

Vlada Republike Slovenije je sprejela Odgovor na poizvedbo Zagovornika načela enakosti v postopku izvedbe ocene diskriminatornosti 101. člena Zakona o interventnih ukrepih za pomoč pri omilitvi posledic drugega vala epidemije COVID-19 ( ZIUPOPDVE) in ga pošlje Zagovorniku načela enakosti.

Enkratni solidarnostni dodatek za novorojence je urejen v 101. členu ZIUPOPDVE, ki določa, da je do enkratnega solidarnostnega dodatka za novorojence v višini 500 eurov upravičen eden od staršev ali druga oseba ali posvojitelj po zakonu, ki ureja starševsko varstvo in družinske prejemke, za vsakega otroka s stalnim prebivališčem v Republiki Sloveniji, rojenega od vključno 1. januarja 2020 do eno leto po koncu epidemije, za katerega je upravičen do pomoči ob rojstvu otroka po zakonu, ki ureja starševsko varstvo in družinske prejemke. V odgovoru Zagovorniku načela enakosti je pojasnjeno, zakaj je eden od pogojev stalno prebivališče otroka.

Vir: Ministrstvo za delo, družino, socialne zadeve in enake možnosti

**Vlada nima posebnih zadržkov do ratifikacije Izbirnega protokola**

Vlada Republike Slovenije je sprejela odgovor na poizvedbo Varuha človekovih pravic glede postopka ratifikacije Izbirnega protokola k Mednarodnemu paktu o ekonomskih, socialnih in kulturnih pravicah.

Varuh pojasnjuje da je v Letnem poročilu Varuha za leto 2019 Ministrstvu za delo, družino, socialne zadeve in enake možnosti, Ministrstvu za zunanje zadeve in Vladi RS priporočil, da naj ob upoštevanju 75. člena ZZZ-1 v letu 2020 storijo vse potrebno za začetek postopka ratifikacije Izbirnega protokola. Priporočila k ratifikaciji Izbirnega protokola je Republika Slovenija večkrat prejela tudi v okviru univerzalnega periodičnega pregleda stanja človekovih pravic v Republiki Sloveniji. Priporočilo, da naj dokonča postopek ratifikacije protokola, je Slovenija sprejela.

Vlada je svoj mandat nastopila 13. marca 2020, v času prvega vala epidemije COVID-19. Kmalu sta sledila drugi in tretji val. Zaradi ukvarjanja s številnimi dodatnimi nalogami povezanimi z reševanjem trenutne zdravstvene, gospodarske in socialne krize, nastale zaradi COVID-19, vlada še ni proučila prakse in izkušenj, ki jih Republika Slovenija že ima s podobnimi mehanizmi, ter izvajanja protokola v državah, ki so le-tega že ratificirale oz. ni preverila ali imajo države pogodbenice v praksi morda kakšne težave z izvajanjem protokola, prav tako pa Vlada RS še ni sprejela zaključkov relevantnih za začetek postopka ratifikacije.

Vladaje preverila, ali predhodna vlada v času svojega mandata morebiti izvedla kakšne aktivnosti, ki so omenjene v odgovoru na poslansko vprašanje z dne 20. junija 2019, pri čemer je ugotovila, da tovrstne aktivnosti niso bile izvedene.

Vir: Ministrstvo za delo, družino, socialne zadeve in enake možnosti

**Vlada sprejela informacijo o izdelavi ocene škode na kmetijskih pridelkih**

Vlada Republike Slovenije je na današnji seji sprejela Informacijo o izdelavi predhodne (izračunane) ocene škode na kmetijskih pridelkih zaradi posledic pozebe od 5. do 9. aprila 2021 na prizadetih območjih Slovenije.

Pri izdelavi predhodne (izračunane) ocene škode se upoštevajo podatki o prizadetih območjih in poškodovanosti kmetijskih kultur, ki jih je ugotovila Javna služba kmetijskega svetovanja pri Kmetijsko gozdarski zbornici Slovenije, Gospodarska zbornica Slovenije, Zadružna zveza Slovenije, Slovensko združenje zavarovalnic ter podatki o kulturah in površinah iz podatkov Ministrstva za kmetijstvo, gozdarstvo in prehrano ter zbirnih vlog Agencije Republike Slovenije za kmetijske trge in razvoj podeželja za leto 2021 ter karte dnevnih minimalnih temperatur zraka za celotno območje Slovenije Agencije Republike Slovenije za okolje.

Izvedbo tega sklepa bo zagotovila Uprava Republike Slovenije za zaščito in reševanje v sodelovanju s Kmetijsko gozdarsko zbornico Slovenije, Gospodarsko zbornico Slovenije, Zadružno zvezo Slovenije, Agencijo Republike Slovenije za okolje, Slovenskim združenjem zavarovalnic, Ministrstvom za kmetijstvo, gozdarstvo in prehrano in Agencijo Republike Slovenije za kmetijske trge in razvoj podeželja. Predhodno (izračunano) oceno škode na kmetijskih pridelkih bo Uprava Republike Slovenije za zaščito in reševanje poslala Ministrstvu za kmetijstvo, gozdarstvo in prehrano v 60 dneh po sprejemu tega sklepa.

Strokovnjaki Javne službe kmetijskega svetovanja, ki deluje v okviru Kmetijsko gozdarske zbornice Slovenije, so v preteklih dneh natančneje pregledali območja in prizadete posevke ter nasade. Pripravili so pregled poškodovanosti rastlin z oceno površine.

Predhodno (izračunano) oceno škode je možno ugotoviti oz. izračunati na podlagi podatkov Agencije RS za okolje - analiza dnevnih minimalnih temperatur zraka za celotno območje Slovenije, podatkov o stanju na kmetijskih površinah po pozebi, poškodovanosti kultur, obsegu prizadetih površin (ha) in stopnji poškodovanosti posameznih kultur, pripravljenih s strani Javne službe kmetijskega svetovanja Kmetijsko gozdarske zbornice Slovenije in podatkov Ministrstva za kmetijstvo, gozdarstvo in prehrano ter Agencije RS za kmetijske trge in razvoj podeželja ter podatkov iz zbirnih vlog za tekoče leto.

V okviru predhodne ocene škode se neposredno ocenjevanje škode pri posameznih oškodovancih ne bo izvedlo.

Ocenjena škoda bo služila kot podlaga za izvedbo pomoči najbolj prizadetim kmetijskim gospodarstvom, dejavnim v primarni kmetijski proizvodnji.

Vir: Ministrstvo za obrambo

**Vlada razporedila sredstva državnega proračuna**

Vlada je Ministrstvu za delo, družino in socialne zadeve prerazporedila dobrih 40 milijonov evrov za kritje stroškov za dodatne kadre na Zavodu RS za zaposlovanje po 36. členu Zakona o interventnih ukrepih za pripravo na drugi val COVID-19, za dodatek za delo v rizičnih razmerah za udeležence javnih del, za kritje stroškov namestitev po 99. členu Zakona o interventnih ukrepih za pomoč pri omilitvi posledic drugega vala epidemije COVID-19, za zunanje namestitve uporabnikov po 83. členu Zakona o začasnih ukrepih za omilitev in odpravo posledic COVID-19 ter za povračila nadomestila plače zaradi začasnega čakanja na delo.

Skoraj 14 milijonov evrov je vlada razporedila za zagotovitev pravic porabe proračunskim uporabnikom v skladu s 123. členom Zakon o interventnih ukrepih za omilitev posledic drugega vala epidemije COVID-19. Na podlagi 123. člena omenjenega zakona se sredstva za financiranje dodatka po 11. točki prvega odstavka 39. člena KPJS delodajalcem v javnem sektorju zagotovijo v državnem proračunu. Pristojni resor oziroma občina ustrezne podatke za financiranje navedenega dodatka za svoje zaposlene (neposredni uporabnik) in ločeno za upravičence pri posrednih uporabnikih (javni zavodi, skladi in agencije), ki glede na ustanoviteljstvo spadajo v njihovo pristojnost, posredujejo Ministrstvu za finance.

Ministrstvu za zdravje je vlada razporedila 4,4 milijona evrov, s čimer se bodo zagotovila manjkajoča sredstva za plačilo zahtevkov na podlagi novele Zakona o finančni razbremenitvi občin, in sicer za kritje obveznega zdravstvenega zavarovanja socialno ogroženih za obdobje februar in marec 2021 ter za kritje stroškov mrliško pregledne službe za obdobje november 2020 – maj 2021.

Prav tako Ministrstvu za zdravje je vlada razporedila 9,7 milijona evrov. Sredstva bodo med drugim porabljena za nakup cepiv, za storitve cepljenja ter za povračilo dodatka za nevarnost in posebne obremenitve.

Vir: Ministrstvo za finance

**Vlada razporedila sredstva v proračunu države**

Zaradi obsežnosti drugega vala epidemije, ki ga v času priprave sprememb proračuna za leto 2021 ni bilo mogoče predvideti, je prišlo do bistveno višjih izdatkov državnega proračuna za financiranje ukrepov, ki so bili sprejeti z interventnimi zakoni.

Ob upoštevanju navedenega, ni dvoma da v proračunu države za ta namen niso bila načrtovana sredstva v zadostnem obsegu. Zaradi nujnosti po zagotavljanju sredstev so morali neposredni proračunski uporabniki državnega proračuna v marcu in aprilu 2021 začasno zagotavljati sredstva za financiranje ukrepov iz naslova COVID-19 v okviru svojih finančnih načrtov ali s prerazporeditvami na postavke COVID-19 iz svojih rednih postavk.

Z Odlokom o spremembah Odloka o okviru za pripravo proračunov sektorja država za obdobje od 2020 do 2022 in z uveljavitvijo Zakona o dodatnih ukrepih za omilitev posledic COVID-19 je bila vzpostavljena pravna podlaga, na podlagi katere se je lahko obseg izdatkov proračuna države povečal.

S predlaganim sklepom se vračajo sredstva nekaterim neposrednim proračunskim uporabnikom, ki jim že v mesecu maju v plačilo zapadejo večje obveznosti na tistih postavkah, iz katerih so predhodno zagotavljali sredstva za financiranje ukrepov iz naslova COVID-19. Sredstva se vračajo v skupnem obsegu skoraj 128 milijonov evrov.

Vir: Ministrstvo za finance

**Vlada razširila seznam projektov v nacionalnem razvojnem programu 2021-2024**

Direkcija RS za infrastrukturo je po Zakonu o cestah kot upravljavec državnih cest in državnih kolesarskih povezav pristojna za vzdrževanje in razvoj državnega cestnega omrežja.

Za zagotavljanje prometne varnosti in prevoznosti na državnem cestnem omrežju je potrebno v veljavni Načrt razvojnih programov uvrstiti 97 novih projektov.

Dela se bodo na večini projektov izvajala skladno z 18. členom Zakona o cestah kot vzdrževalna dela v javno korist. Izjema so novogradnje in obvoznice (delno se uvrščajo v proračun šele faze priprave dokumentacije do umestitve projektov v prostor) ter programski projekti za pripravo strokovnih podlag, spremljanje investicij, spremljanje stanja na cestah, obvoze, programsko opremo/ informacijski sistem.

Predvideni so različni »ukrepi«, in sicer v okviru:

* 6 projektov: sanacije plazov in usadov, kjer je izvedba nujno potrebna zaradi zagotavljanja prometne varnosti, ohranjanja prevoznosti in dostopnosti,
* 14 projektov: rekonstrukcije ceste, s katero se spreminja zmogljivost ceste, velikost njenih posameznih delov, obseg napeljav, naprav in opreme ter druge infrastrukture v območju javne ceste,
* 12 projektov: ureditve oz. rekonstrukcije križišč, predvsem zaradi zagotavljanja prometne varnosti in pretočnosti,
* 25 projektov: ureditve cest skozi naselja, kjer je načrtovana predvsem obnova voziščne konstrukcije, izgradnja pasov za levo zavijanje ter površin za pešce in kolesarje ter postavitev prometne opreme in signalizacije,
* 25 projektov: rekonstrukcije mostov oz. premostitvenih objektov, predvsem zaradi dotrajanosti in slabega stanja objektov ter zagotavljanja prevoznosti cestnega omrežja,
* 5 projektov: izgradnje kolesarskih povezav za zagotavljanje trajnostne mobilnosti, povezanosti državnega kolesarskega omrežja ter prometne varnosti za kolesarje,
* 2 projektov: gradnje novih cestnih povezav, z namenom zmanjšanja potovalnih časov, stroškov uporabnikov cest in negativnih vplivov na okolje ter povečanja prometne varnosti (od tega v okviru enega priprava dokumentacije do sprejema DPN),
* 1 projekta: priprava dokumentacije do sprejema DPN za izgradnjo obvoznice za razbremenitev središča naselja in povečanje kvalitete bivanja ter zmanjšanja stroškov uporabnikov in nivoja hrupa/ prašnih delcev,
* 2 projektov: izvedba protihrupnih ukrepov na državnih cestah, aktivne in pasivne zaščite s predhodno izdelavo študije hrupa, elaboratov pasivne zaščite in projektne dokumentacije,

* 2 projektov: obnove vozišč za ohranjanje oz. izboljšanje prevoznosti državnega cestnega omrežja,
* 2 projektov: izdelava strokovnih podlag za cestne objekte ter spremljanje stanja na cestni infrastrukturi,
* 1 projekta: vzdrževanje in nadgradnja programske opreme oz. informacijskih sistemov.

Predmet vladnega gradiva je tudi sprememba že uvrščenih projektov v Načrtu razvojnih programov (NRP). Skladno z Uredbo o metodologiji priprave in obravnave investicijske dokumentacije na področju državnih cest in javne železniške infrastrukture (Uradni list RS, št. 5/17) so bile izdelane novelacije investicijske dokumentacije oz. višja stopnja investicijske dokumentacije, katera je osnova za spremembo izhodiščne vrednosti. Podlage za novelacije so predvsem izdelane projektne dokumentacije, ki v fazi priprave predhodne dokumentacije še niso bile pripravljene. V strokovnih podlagah je bila ugotovljena bodisi potreba po razširitvi območja, bodisi izvedbi dodatnih ukrepov, ki jih v osnovni dokumentacij ni bilo moč identificirati/ predvideti.

Hkrati se predlaga tudi sprememba trinajstih projektov, od tega na štirih ureditvah cest skozi naselja, treh rekonstrukcijah cestnih odsekov, dve križiščih, dveh objektih oz. mostovih, na modernizaciji in na projektu s področja upravljanja.

Vir: Ministrstvo za okolje in prostor

**Uvrstitev projekta Lesnopredelovalni center v Loški dolini v veljavni NRP**

Vlada je sprejela sklep, s katerim v veljavni Načrt razvojnih programov 2021–2024 proračuna uvrsti nov projekt, ki izhaja iz skupine projektov za dodeljevanje spodbud za investicije, in sicer gre za Lesnopredelovalni center v Loški dolini.

Investicija vzpostavitve visokotehnološkega lesnopredelovalnega centra v Loški dolini se nanaša na širitev zmogljivosti gospodarske družbe, s čimer želi prejemnik spodbude postati vodilno podjetje v lesnopredelovalni dejavnosti v centralnem delu Evrope. Investicija bo povezala in vključevala celotno gozdno-lesno verigo ter dele vrednostne verige gradbene industrije.

Vrednost investicije in upravičenih stroškov znaša 27,2 milijona evrov (brez DDV), od tega je 22,6 milijonov evrov (brez DDV) namenjenih za investicijo v stroje in opremo, 4,6 milijonov evrov (brez DDV) pa v proizvodne hale. Za investicijo so iz proračunskih sredstev predvidena nepovratna sredstva do skupne višine 7,2 milijona evrov. Investicija se je začela izvajati 1. januarja letos, zaključek pa je predviden 31. decembra 2022.

Najkasneje v treh letih po zaključku investicije bo ustvarjenih in zapolnjenih vsaj 76 novih delovnih mest, od tega 11 visokokvalificiranih. Po izvedeni investiciji v širitev zmogljivosti bo poraba električne energije pri proizvodnji obstoječega proizvoda zmanjšana za 11,27%. Pri proizvodnji proizvoda in pripravi toplote oziroma hladu pa za ogrevanje proizvodnih in poslovnih prostorov v gospodarski družbi ne bodo uporabljali fosilnih goriv.

Gospodarska družba sledi usmeritvam trajnostne naravnanosti, vključuje se v krožne gospodarske verige in svoje aktivnosti usmerja v zmanjševanje izpustov toplogrednih plinov, nižanje ogljičnega odtisa, preprečevanje izpustov nevarnih snovi v zrak, vode in tla ter zmanjšuje posredni vpliv na okolje preko transporta z uporabo lastnih energentov (lesne biomase) in z izbiranjem okoljsko sprejemljivejših načinov transporta.

Za dodelitev finančne spodbude so izpolnjeni pogoji v skladu z ZSInv, Uredbe o načinu ugotavljanja pogojev in meril za dodelitev investicijskih spodbud ter pogojev za strateško investicijo in Sporazuma o sodelovanju pri izvajanju ukrepa »Subvencije za domače in tuje začetne investicije v dejavnosti, pomembne za prehod v nizkoogljično, krožno in podnebno odporno gospodarstvo« z dne 18. decembra 2020. Izdano je bilo tudi pozitivno mnenje Ministrstva za okolje in prostor o ustreznosti investicije za sofinanciranje iz Sklada za podnebne spremembe.

Vir: Ministrstvo za gospodarski razvoj in tehnologijo

**Vlada se je seznanila z Letnim poročilom o delu policije za 2020**

Vlada se je seznanila z Letnim poročilom o delu policije za leto 2020 in ga posreduje Državnemu zboru.

V letu 2020 je bila Policija v tretjem letu izvajanja Srednjeročnega načrta dela policije za obdobje 2018–2022, pri čemer je bilo njeno delovanje usmerjeno v:

* vse oblike kriminalitete, zlasti hude, organizirane in gospodarske kriminalitete z veliko premoženjsko škodo ter v računalniško kriminaliteto in forenziko - tudi prek projektov Evropske več-disciplinarne platforme proti grožnjam kriminala (EMPACT) in mednarodnega policijskega sodelovanja,
* zagotavljanje učinkovitega varovanja schengenske meje,
* vzdrževanje javnega reda in zagotavljanje splošne varnosti ljudi in premoženja,
* zagotavljanje varnosti cestnega prometa,
* sodelovanje pri dejavnostih agencije Frontex in v krepitev sodelovanja s policijami sosednjih držav in držav jugovzhodne Evrope.

Policija je v letu 2020 poleg rednih nalog opravljala še dodatne zadolžitve za nadzorovanje izvajanja ukrepov za zajezitev epidemije. Ob razglašeni epidemiji zaradi novega koronavirusa je bila v letu 2020 vzpostavljena posebna telefonska številka in elektronski naslov, da bi z nasveti pomagali slovenskim in tujim državljanom, ki so se za odgovore o ukrepih za zajezitev covida-19 obračali tudi na policijo. V obdobju od 2. aprila do 31. decembra 2020 je policija odgovorila na 141.433 vprašanj.

V letu 2020 so policisti opravili 420 varovanj javnih shodov (216 v letu 2019), kjer so se morali maksimalno angažirati, da so zagotovili varnost vseh udeležencev. Posebna policijska enota je bila sklicana 357-krat, kar je sicer manj kot v letu 2019, ko je bila sklicana 404-krat. Policisti so v letu 2020 uporabili 7518 prisilnih sredstev v 3351 primerih proti 3612 posameznikom, medtem ko je bilo leta 2019 uporabljenih 7646 prisilnih sredstev v 3478 primerih in proti 3956 posameznikom.

Na področju kriminalitete je bilo obravnavano najmanjše število kaznivih dejanj v zadnjih desetih letih. Razglašena epidemija in sprejeti ukrepi so v preteklem letu omejili gibanje in aktivnosti ljudi, kar je imelo nedvomno vpliv tudi na gibanje kriminalitete. Preiskanost vseh kaznivih dejanj je bila 50,7 odstotna, v zadnjih desetih letih pa v povprečju 48,5 odstotna. Na področju splošne kriminalitete je bila preiskanost kaznivih dejanj 47 odstotna, na področju premoženjske kriminalitete je bila preiskana približno tretjina kaznivih dejanj.

Zagotavljanje varnosti državne in schengenske meje ter preprečevanje nedovoljenih prehodov državne meje sta bila med glavnimi prednostnimi nalogami policije. Posebna pozornost je bila namenjena dodatni nadgradnji tehničnega varovanja državne meje ter nameščanju in vzdrževanju tovrstnih kapacitet. Na bolj obremenjenih policijskih upravah so bili policistom v pomoč pomožni policisti. Pri širšem varovanju državne meje so s policijo sodelovali tudi pripadniki Slovenske vojske. Na posameznih policijskih upravah so bile ustanovljene delovne skupine za preiskovanje kaznivih dejanj prepovedanega prehajanja državne meje ali ozemlja države.

Na področju prometne varnosti policija sledi ciljem Resolucije o nacionalnem programu varnosti cestnega prometa za obdobje 2013−2022, da število umrlih v prometnih nesrečah leta 2022 ne bi bilo večje od 70. Slovenija na daljše časovno obdobje sledi zastavljeni dinamiki, saj je v letu 2018 v prometnih nesrečah umrlo 91 udeležencev, v letu 2019 sta umrla 102 udeleženca, v letu 2020 pa je umrlo 80 udeležencev. V letu 2020 so bile izvedene vse aktivnosti za ustanovitev avtocestne policije, s ciljem izboljšati prometno in splošno varnost na slovenskem avtocestnem omrežju. Poleg tega so bile z laserskimi optičnimi čitalniki (skenerji) za obravnavo prometnih nesreč opremljene še postaje prometne policije Murska Sobota, Novo mesto, Kranj in Nova Gorica, kar je dodatno pripomoglo k hitrejši obravnavi prometnih nesreč in s tem zmanjšanju zastojev, izboljšala se je kakovost dokumentiranja krajev prometnih nesreč. Nadaljuje se trend posodabljanja vozil, uniforme in druge zastarele opreme z nabavo nove, kar bistveno pripomore k razvoju novih oblik in organizacije dela.

Na področju javnega reda in miru se je negativni trend zmanjševanja števila kršitev Zakona o varstvu javnega reda in miru po nekaj letih ustavil. V letu 2020 je policija evidentirala 18.659 kršitev, največ zaradi izzivanja ali spodbujanja k pretepu. Je pa bilo v letu 2020 največ kršitev povzročanja hrupa z akustičnimi aparati in motenja nočnega miru s hrupom v zadnjih desetih letih. To bi lahko pripisali tudi ukrepom za preprečevanje širjenja novega koronavirusa, zaradi katerih je bilo zadrževanje na javnih krajih omejeno in ga je bilo zato več v zasebnih prostorih.

Na Višjo policijsko šolo je bilo lani vpisanih 200 kandidatov, še enkrat več kot predhodna študijska leta s po 100 vpisanimi. Letos si želimo vpisati 300 kandidatov.

Decembra 2020 je bila podpisana pogodba za vzpostavitev novega digitalnega radijskega omrežja Tetra, ki bo končnim uporabnikom v celoti na razpolago leta 2022. Veliko naporov je bilo vloženih tudi v projekta EU: vstopno-izstopni sistem (Entry-Exit System; EES) in prenovo schengenskega informacijskega sistema (SIS II). Oba sistema bosta vzpostavljena predvidoma v začetku leta 2022.

Vir: Ministrstvo za notranje zadeve

**Vlada sprejela stališče do sporočila Evropske komisije glede zagotavljanja dolgoročnega trajnostnega razvoja Evrope**

Vlada je sprejela stališče do predloga Evropske komisije, s katerim si ta prizadeva za vzpostavitev finančnega sektorja, ki bo jedro trajnostnega in vključujočega gospodarskega okrevanja po pandemiji ter dolgoročnega trajnostnega razvoja Evrope.

Slovenija pozdravlja sporočilo Komisije Evropskemu parlamentu, Svetu, Evropski centralni banki, Evropskemu ekonomsko-socialnemu Odboru in Odboru regij - Taksonomija EU, poročanje podjetij glede trajnostnosti, preference glede trajnostnosti in fiduciarne obveznosti: usmerjanje financiranja v evropski zeleni dogovor. V sporočilu so izpostavljeni ukrepi, preko katerih Evropska komisija stremi k povečanju odpornosti gospodarstva v Evropske unije in trajnosti evropskega finančnega sistema. Z njimi se predlaga bolj zanesljiva finančna zakonodaja in jasna usmeritev prehoda za podjetja.

Slovenija si prizadeva za sprejem ukrepov, ki so v podporo spodbujanju trajnostnega gospodarskega in finančnega sistema v celotni Evropski uniji, kar bo prineslo koristi tako potrošnikom kot podjetjem, hkrati pa bo pripomoglo k financiranju trajnostne rasti in uresničevanju evropskega zelenega dogovora. Slovenija prav tako pozdravlja rešitve, ki bodo izboljšale razvoj trajnostnega financiranja, saj se zavedamo, da se bodo spremembe odražale na celotnem evropskem finančnem sistemu, kar bo pozitivno vplivalo tudi na slovensko gospodarstvo.

Vir: Ministrstvo za finance

**Informacija o nameravanem podpisu Note o pristopu MO Republike Severne Makedonije k Pismu o nameri glede ustanovitve združenja držav v kontekstu Natovega koncepta vodilnih držav**

Vlada Republike Slovenije se je seznanila z Informacijo nameravanem podpisu Note o pristopu Ministrstva za obrambo Republike Severne Makedonije k Pismu o nameri med Ministrstvom za obrambo Republike Albanije, Zveznim Ministrstvom za obrambo in šport Republike Avstrije, Ministrstvom za obrambo Republike Hrvaške, Ministrstvom za obrambo Madžarske, Ministrstvom za obrambo Italijanske republike, Ministrstvom za obrambo Črne gore in Ministrstvom za obrambo Republike Slovenije glede ustanovitve združenja držav v kontekstu Natovega koncepta vodilnih držav.

Natov koncept vodilnih držav (Framework Nation Concept – FNC) je bil potrjen na vrhu Nata v Walesu septembra 2014. V tem okviru so bile oblikovane tri FNC skupine pod vodstvom Nemčije, Velike Britanije in Italije (FNC-ITA).

Republika Slovenija je postala država udeleženka FNC-ITA s podpisom Pisma o nameri 26. marca 2015, skupaj z Albanijo, Avstrijo, Hrvaško in Madžarsko. Januarja 2019 je z Noto o pristopu k Pismu o nameri pristopila tudi Črna gora. Republika Severna Makedonija je izrazila interes, da postane država udeleženka v oktobru 2020.

Skladno s tem je bil državam udeleženkam posredovan osnutek Note o pristopu Republike Severne Makedonije. V njej države udeleženke pozdravljamo izraženo zavezo Ministrstva za obrambo Republike Severne Makedonije in se strinjamo z njegovim sodelovanjem v FNC-ITA.

Sodelovanje Republike Severne Makedonije v FNC-ITA je skladno z našimi aktivnimi prizadevanji za tesnejšo integracijo nove zaveznice v Natove strukture. FNC-ITA vidimo kot dodatno orodje za krepitev interoperabilnosti makedonskih oboroženih sil in celotnega obrambnega sistema, ki ji omogoča tako izgradnjo zahtevnejših zmogljivostih kot njihovo skupno uporabo v aktivnostih Nata.

Vir: Ministrstvo za obrambo

**Informacija o podpisu Pisma o nameri o razvoju lahkega modularnega terenskega vozila**

Vlada Republike Slovenije se je seznanila z Informacijo o podpisu Pisma o nameri o razvoju lahkega modularnega terenskega vozila za podporo nižjim taktičnim enotam v neprijaznem okolju z dvonamenskimi zmogljivostmi.

Na razpisu Evropskega programa za razvoj obrambne industrije (European Defence Industrial Development Programme, EDIDP) s projektom o razvoju lahkega modularnega terenskega vozila za podporo nižjim taktičnim enotam v neprijaznem okolju z dvonamenskimi zmogljivostmi (projekt WOLF) sodeluje konzorcij podjetij iz petih članic Evropske unije (EU), med drugimi tudi iz Republike Slovenije.

S podpisom pisma o nameri pet držav članice EU, iz katerih izhajajo podjetja, vključena v konzorcij, v skladu z zahtevami razpisa EDIDP in s predpisanim postopkom za sodelovanje na razpisu v skladu z Uredbo (EU) 2018/1092 Evropskega parlamenta in Sveta z dne 18. julija 2018 o vzpostavitvi evropskega programa za razvoj obrambne industrije v podporo konkurenčnosti in inovacijski zmogljivosti obrambne industrije Unije, podpira projekt WOLF, kar je pogoj za prijavo podjetij na razpis.

Vir: Ministrstvo za obrambo

**Vlada seznanjena s podpisom pisma o nameri o obrambnih tehnologijah**

Vlada se je danes seznanila z Informacijo o podpisu Pisma o nameri o obrambnih tehnologijah, podprtih z umetno inteligenco.

Na razpisu Evropskega programa za razvoj obrambne industrije (European Defence Industrial Development Programme, EDIDP) s projektom za razvoj obrambnih tehnologij, podprtih z umetno inteligenco sodeluje konzorcij podjetij iz sedmih držav članic Evropske unije, tudi iz Slovenije. S podpisom pisma o nameri države članice EU, iz katerih izhajajo podjetja, vključena v konzorcij, skladno z zahtevami razpisa EDIDP in s predpisanim postopkom za sodelovanje na razpisu skladno z Uredbo EU 2018/1092 Evropskega parlamenta in Sveta o vzpostavitvi evropskega programa za razvoj obrambne industrije v podporo konkurenčnosti in inovacijski zmogljivosti obrambne industrije Unije, podpirajo navedeni projekt, kar je pogoj za prijavo podjetij na razpis.

Srednjeročni obrambni program Republike Slovenije 2018-2023 na področju razvoja in raziskav predvideva sodelovanje na obrambno-vojaškem raziskovalnem področju v mednarodnem okolju, predvsem v okviru Evropske unije in Nata. Finančna sredstva, namenjena razvoju in raziskavam na vojaškem področju, večinoma ne omogočajo financiranja samostojnih razvojno-raziskovalnih projektov, zato je pomembno mednarodno sodelovanje. Na podlagi izraženega podobnega interesa držav članic EU je mogoče doseči največje sinergijske učinke.

Če bo projekt na razpisu uspešen, bo sledil podpis memoranduma o soglasju, ki bo uredil finančna in pravna razmerja med sodelujočimi državami v posameznem projektu.

Vir: Ministrstvo za obrambo

**Vlada seznanjena z nadaljevanjem postopkov glede upravljanja programa Boxer**

Vlada je sprejela Informacijo o začetku nadaljevanja postopka za sklenitev Sporazuma med Vlado Republike Slovenije in Organizacijo za sodelovanje pri skupnem oboroževanju za upravljanje programa Boxer za izgradnjo Srednje bataljonske bojne skupine.

Postopke za nakup bojnih kolesnih vozil 8X8 je Ministrstvo za obrambo začelo leta 2017, pri čemer naj bi se Slovenija programu BOXER pridružila kot država nečlanica Organizacije za sodelovanje pri skupnem oboroževanju (OCCAR). Ministrstvo za obrambo je z OCCAR začelo usklajevanja mednarodno pravnih aktov za izvedbo projekta, vključno z besedilom glavne pogodbe, in za večino od njih izvedlo medresorsko usklajevanje. Ministrstvo za obrambo je leta 2018 pridobilo ponudbo OCCAR za nakup 48 BKV 8x8 z oborožitvenimi sistemi (top 30 mm). V začetku leta 2019 je bilo ocenjeno, da je treba pred nadaljevanjem projekta preučiti celovitejši pristop pri izgradnji Srednje bataljonske bojne skupine ter pripraviti podlago, ki bo omogočila prevzemanje obveznosti v večletnem časovnem obdobju. Zaradi navedenega je bil projekt začasno odložen.

V letu 2020 je bila izdelana celovita taktična študija, kar zagotavlja celostnostni pristop pri implementaciji cilja zmogljivosti. Skladno z Uredbo o enotni metodologiji za pripravo in obravnavo investicijske dokumentacije na obrambnem področju je bila lani izdelana Novelacija investicijskega programa, ki upošteva ugotovitve taktične študije in bolj podrobno opredeljuje zagotavljanje in usposabljanje kadrov ter zagotovitev potrebne infrastrukture. S sprejetjem Zakona o zagotavljanju investicij v slovenski vojski v letih 2121 do 2026 je zagotovljena normativna podlaga, ki za realizacijo projektov nakupa najpomembnejših oborožitvenih sistemov omogoča sprejemanje finančnih obveznosti v daljšem časovnem obdobju. Veljavni Srednjeročni obrambni program Republike Slovenije 2018-2023 omogoča začetek izvajanja izgradnje Srednje bataljonske bojne skupine.

S tem so izpolnjeni vsi pogoji zaradi katerih je bil projekt začasno odložen, zato bo Ministrstvo za obrambo nadaljevalo postopke nakupa BKV 8x8 prek organizacije OCCAR. Slovenija se bo programu BOXER pridružila kot država nečlanica OCCAR v programu BOXER. Postopek se bo nadaljeval z usklajevanjem Pobude za sklenitev Sporazuma med Vlado RS in organizacijo OCCAR o upravljanju programa BOXER.

Vir: Ministrstvo za obrambo

**Slovenija bo Indiji pomagala pri preprečevanju širjenja bolezni COVID-19**

Vlada je sprejela odločitev, da bomo Republiki Indiji na podlagi prošnje prek mehanizma Unije na področju civilne zaščite za preprečevanje širjenja bolezni COVID-19, poslali materialno pomoč v obliki 240 kosov zdravila Remdesivir. Ocenjena vrednost pomoči, skupaj s prevozom, znaša 86.800 evrov. Skladno s sklepom Vlade bosta pomoč izvršila Ministrstvo za zdravje in Uprava za zaščito in reševanje.

Vir: Ministrstvo za obrambo

**Republika Slovenija bo kandidirala za članstvo v IO UNICEF**

Vlada Republike Slovenije soglaša s kandidaturo Republike Slovenije za članstvo v Izvršnem odboru UNICEF za obdobje 2025-2027. Vlada Republike Slovenije pooblašča Ministrstvo za zunanje zadeve, da kandidaturo najavi v ustreznih forumih in izvede potrebne aktivnosti za pridobivanje podpore kandidaturi.

Republika Slovenija je bila nazadnje članica Izvršnega odbora UNICEF v mandatnem obdobju 2009-2011. S ponovno kandidaturo bi potrdili svojo namero za aktivnejše delovanje na področju otrokovih pravic in programov pomoči otrokom v kontekstu OZN, kar je tudi v skladu s prioritetami Republike Slovenije na področju položaja otrok. Članstvo v Izvršnem odboru UNICEF bi prispevalo k večji vidnosti, prepoznavnosti in ugledu države v sistemu OZN, hkrati pa bi ponudilo tudi priložnost za poglobljeno sodelovanje z ostalimi državami članicami. Prav tako delovanje v Izvršnem odboru UNICEF predstavlja pomembno referenco za ostale kandidature države. S članstvom v mednarodnih organih Republika Slovenija povečuje svoj vpliv na mednarodnem odru.

Vir: Ministrstvo za delo, družino, socialne zadeve in enake možnosti

**Soglasje k prispevku Svetovalnemu svetu za akvakulturo (AAC), Svetovalnemu svetu za Sredozemsko morje (MEDAC) in Svetovalnemu svetu za trge (MAC) za leto 2021**

Vlada Republike Slovenije daje soglasje za plačilo prispevka Svetovalnemu svetu za akvakulturo (AAC), Svetovalnemu svetu za Sredozemsko morje (MEDAC) in Svetovalnemu svetu za trge (MAC) za leto 2021 v skupni višini 14.000,00 evra.

V skladu z Uredbo (EU) št. 1380/2013 Evropskega parlamenta in Sveta o skupni ribiški politiki se Svetovalni sveti ustanovijo za vsako geografsko območje ali področja pristojnosti iz Priloge III k navedeni uredbi, med drugim za akvakulturo, Sredozemlje, kot tudi trge v povezavi z ribištvom. Možnost sodelovanja deležnikov ter predstavnikov Republike Slovenije v teh svetovalnih svetih je pomembna z vidika izvajanja obveznosti, ki izhajajo iz skupne ribiške politike.

Svetovalni sveti lahko kot organi, katerih cilj je splošni evropski interes, zaprosijo za prispevek Unije. Komisija z vsakim svetovalnim svetom podpiše sporazum o prispevku h kritju stroškov svetovalnega sveta za delovanje. Evropska komisija za plačilo stroškov posameznega svetovalnega sveta pričakuje poleg tega tudi prispevek s strani zadevnih držav članic EU, ki s tem izrazijo interes za delovanje sveta. Ta prispevek za vsako posamezno leto za države članice opredeli posamezni svetovalni svet, znesek pa odseva obseg dela svetovalnega sveta v okviru skupne ribiške politike EU.

Vir: Ministrstvo za kmetijstvo, gozdarstvo in prehrano

**Vlada sprejela mnenje glede predloga zakona glede kreditov v švicarskih frankih**

Vlada se je opredelila do predloga Zakona o omejitvi in porazdelitvi valutnega tveganja med kreditodajalci in kreditojemalci kreditov v švicarskih frankih.

Predlog omenjenega zakona ureja razmerja med kreditodajalci in kreditojemalci ter poroki, ki so v obdobju od 28. junija 2004 do 31. decembra 2010 sklenili kreditno pogodbo, nominirano v švicarskih frankih ali z valutno klavzulo v švicarskih frankih.

Vlada v mnenju izhaja predvsem iz pravnih argumentov neprimernosti posega v sklenjena civilnopravna razmerja. Vlada meni, da zakon ni primeren za nadaljnjo obravnavo, saj bi morali biti sistemski posegi v civilnopravna razmerja čim manjši, obenem pa bi se moralo izkoristiti možnosti reševanja problematike, ki jih že omogoča obstoječa zakonodaja.

Vir: Ministrstvo za finance

**Mnenje k predlogu novele Zakona o usmerjanju otrok s posebnimi potrebami**

Vlada Republike Slovenije je sprejela mnenje k predlogu novele Zakona o usmerjanju otrok s posebnimi potrebami - skrajšani postopek, ki ga je Državnemu zboru predložila skupina poslank in poslancev, s prvopodpisanim Branetom Golubovićem, in ga bo posredovala Državnemu zboru Republike Slovenije.

Vlada verjame, da je namen predlagateljev spremembe zakona dober, hkrati pa meni, da predlagana sprememba ne prinaša prave rešitve za težave, ki jih navajajo, zato ji nasprotuje. Obenem ocenjuje, da morajo biti spremembe sistema vzgoje in izobraževanja za tako ranljivo skupino, kot so otroci s posebnimi potrebami, pripravljene strokovno in premišljeno ter v korist otrok.

Vir: Ministrstvo za izobraževanje, znanost in šport

**Vlada Republike Slovenije podpira predlog novele Zakona o organizaciji in financiranju vzgoje in izobraževanja skupine poslank in poslancev**

Vlada Republike Slovenije je sprejela mnenje k predlogu novele Zakona o organizaciji in financiranju vzgoje in izobraževanja, ki ga je Državnemu zboru v obravnavo in sprejem po skrajšanem postopku predložila skupina poslank in poslancev, s prvopodpisanim Danijelom Krivcem, in ga bo posredovala Državnemu zboru Republike Slovenije. Cilj predloga zakona je uresničitev odločbe Ustavnega sodišča Republike Slovenije.

Vlada predlagano dopolnitev zakona podpira, saj predstavlja uresničitev ustavnih odločb. Predlagana sprememba zakona pomeni izenačitev obsega financiranja obveznega dela javno veljavnih programov osnovnošolskega izobraževanja, ki ga izvajajo zasebne šole, z obsegom financiranja obveznega dela javno veljavnega programa osnovnošolskega izobraževanja, ki ga izvajajo javne šole. Predlog ne spreminja do sedaj veljavnega načina ali obsega financiranja razširjenega dela programa.

Vir: Ministrstvo za izobraževanje, znanost in šport

**Vlada odprla novo proračunsko postavko**

Vlada je pri proračunskemu uporabniku Ministrstvo za finance v okviru glavnega programa Fiskalni nadzor in podprograma Javnopravne evidence in nadzor revidiranja odprla proračunsko postavko Financiranje izvajanja javnih pooblastil Slovenskega inštituta za revizijo.

Sredstva za pokrivanje obveznosti na tej proračunski postavki se v letu 2021 v višini 40 tisoč evrov zagotovijo s prerazporeditvijo pravic porabe znotraj finančnega načrta Ministrstva za finance.

Za namen izvajanja novega dvanajstega odstavka 54. člena Zakona o gospodarskih družbah je treba urediti financiranje izvajanja nalog Slovenskega inštituta za revizijo na podlagi podeljenih javnih pooblastil. Financiranje bo dogovorjeno s pogodbo o izvajanju in financiranju nalog iz javnega pooblastila.

Vir: Ministrstvo za finance

**Spremembe in dopolnitve Odloka o začasnih omejitvah pri izvajanju športnih programov**

Vlada Republike Slovenije je izdala je izdala Odlok o spremembah in dopolnitvah Odloka o začasnih omejitvah pri izvajanju športnih programov in ga bo objavila v Uradnem listu Republike Slovenije.

S spremembo odloka je **določena obvezna uporaba zaščitnih mask za gledalce**. Za nadzor nad izvedbo tekmovanj je odgovoren tudi organizator tekmovanja, poleg tega so določene **izjeme za gledalce, ki še niso dopolnili 15 let** in se tekmovanj udeležujejo z ožjimi družinskimi člani ali skrbniki. Organizator športnega tekmovanja zagotovi upoštevanje omejitev iz odloka s strani gledalcev na podlagi navodil ministrstva, pristojnega za šport

Vzpostavlja se **izjema za športnike in strokovne delavce v športu,** in sicer tako, da se **pri izvajanju športnih dejavnosti ne uporabljajo določbe odloka, ki ureja uporabo zaščitnih mask.** Odlok o začasnih ukrepih za zmanjšanje tveganja okužbe in širjenja okužbe z virusom SARS-CoV-2 namreč v 3. členu sicer določa, da uporaba zaščitne maske ni obvezna za osebe, ki izvajajo individualno športno vadbo, če je zagotovljena medosebna razdalja vsaj 3 metre. S predlagano spremembo uporaba zaščitnih mask za športnike in strokovne delavce v športu ni več obvezna, vendar samo ob neposrednem izvajanju športne dejavnosti (npr. treningi v dvorani pri kolektivnih športih).

Veljavnost odloka se podaljšuje do vključno 6. junija 2021, spremembe pa začnejo veljati naslednji dan po objavi v Uradnem listu Republike Slovenije.

Vir: Ministrstvo za izobraževanje, znanost in šport

**Vlada je določila predlog sprememb Zakona o organiziranosti in delu v policiji**

Vlada je določila besedilo predloga Zakona o spremembah in dopolnitvah Zakona o organiziranosti in delu v policiji (ZODPol) in ga pošlje v obravnavo Državnemu zboru.

**Vlada je določila predlog sprememb Zakona o organiziranosti in delu v policiji**

S predlaganimi rešitvami se želijo odpraviti nekatere pomanjkljivosti, ki so se pokazale pri izvajanju zakona v praksi. Glavno vodilo pri pripravi sprememb je učinkovitejše delovanje policije kot celote.

Ključne rešitve se nanašajo na:

* učinkovitejše opravljanje nadzorne dejavnosti uslužbencev (nadzornikov) MNZ nad policijo,
* organizacijo in delovanje Nacionalnega preiskovalnega urada, kjer se jasneje določa avtonomnost Nacionalnega preiskovalnega urada in način določanja, katere preiskave sumov kaznivih dejanj bo prevzel urad,
* varnostno preverjanje ponudnikov, strank in oseb za opravljanje del za policijo ali za opravljanje del v prostorih policije skladno s pogodbo, sklenjeno po predpisih o javnem naročanju ali obligacijskih razmerjih,
* omejitev pri političnem delovanju policistov, ki v času trajanja delovnega razmerja ne smejo biti člani politične stranke in ne smejo opravljati funkcije nepoklicnega župana, nepoklicnega podžupana ali občinskega svetnika,
* ponovno zaposlitev bivših policistov v policiji, kjer se določa možnost imenovanja v isto stopnjo naziva in uvrstitvi v isti plačni razred, v katerega je bil bivši policist imenovan oziroma uvrščen pred prenehanjem delovnega razmerja v policiji,
* postopek pridobitve položaja na delovnih mestih vodje organizacijske enote prve ravni generalne policijske uprave, direktorja policijske uprave in načelnika (komandirja) policijske postaje z začasno premestitvijo za obdobje petih let ter razlogi za prenehanje položaja,
* omejitev stavke policistov,
* boljšo organiziranost policije pri uporabi pomožne policije,
* skladno s sklenjenim stavkovnim sporazumom se določa, da se lahko uslužbencem policije in javnim uslužbencem ministrstva, ki izvajajo podporne naloge za policijo, plača zaradi povečanega obsega dela in zaradi posebnih obremenitev poveča do 20 % osnovne plače.

Vir: Ministrstvo za notranje zadeve

**Vlada je določila predlog sprememb Zakona o nadzoru državne meje**

Vlada je določila besedilo predloga Zakona o dopolnitvah Zakona o nadzoru državne meje in ga predloži Državnemu zboru v obravnavo po skrajšanem postopku.

S predlogom zakona se nadgrajuje normativna podlaga za vpis služnosti v javno korist v zemljiško knjigo iz naslova postavitve tehničnih ovir tudi na nepremičninah, katerih solastnica je Republika Slovenija, in posledično tudi za izplačilo odškodnine upravičencu. Veljavna ureditev ne ureja situacij v zvezi z že vknjiženimi obremenitvami in prepovedmi na zemljiščih, na katerih je potrebno vknjižiti služnost v javno korist na podlagi pogodbe iz postopka sporazumevanja za ustanovitev služnosti v javno koristi. S predlaganimi dopolnitvami se zato določa normativna podlaga za vknjižbo služnosti v javno korist na podlagi sklenjene pogodbe o ustanovitvi služnosti v javno korist zaradi postavljenih začasnih tehničnih ovir ne glede na morebitno že vknjiženo prepoved odtujitve ali obremenitve na posameznem zemljišču.

Predlaga se obravnava po skrajšanem postopku, saj gre za manj zahtevne dopolnitve zakona, ki se nanašajo na določitev ustreznejše normativne podlage za ustanovitev služnosti v javno korist iz naslova postavitve tehničnih ovir na zemljiščih in s tem povezano učinkovitejšo izvedbo veljavne ureditve v praksi.

Vir: Ministrstvo za notranje zadeve

**Vlada podala usmeritve za pripravo proračunov za leti 2022 in 2023**

Vlada se je seznanila z osnutkom proračunskega memoranduma in podala usmeritve za pripravo sprememb proračuna za leto 2022 ter pripravo proračuna za leto 2023.

Z namenom začetka priprave proračunskih dokumentov za prihodnji dve leti se je vlada seznanila z osnutkom Proračunskega memoranduma 2022 - 2023. Osnutek proračunskega memoranduma z osnovnimi usmeritvami glede politik ter predloga razdelitve sredstev po ekonomski in programski klasifikaciji predstavlja osnovo za proračunska usklajevanja s predlagatelji finančnih načrtov.

Vlada mora najkasneje do 1. oktobra 2021 Državnemu zboru v obravnavo predložiti predlog sprememb proračuna za naslednje leto in predlog proračuna za leto 2023. Državni zbor je aprila sprejel Odlok o okviru za pripravo proračunov sektorja država za obdobje od 2022 do 2024. Ob upoštevanju zgornje meje skupnih odhodkov, ki jih določa odlok, se v predlogu sprememb državnega proračuna za leto 2022 lahko med proračunske uporabnike razporedi do 13,3 milijarde evrov, v predlogu proračuna za leto 2023 pa do 13,06 milijarde evrov.

Cilj je, da se ob predvidenih prihodkih državnega proračuna postopno znižuje primanjkljaj državnega proračuna na 4,9% BDP v letu 2022 in na 3,6% BDP v letu 2023. S tem bi se po obdobju epidemije, v katerem veljajo izjemne okoliščine za odstop od fiskalnih pravil, zastavila pot za postopno uravnoteženje državnega proračuna.

Priprava obeh proračunov sicer poteka v negotovih razmerah, povezanih z obvladovanjem epidemije in okrevanjem gospodarstva ter posledično s spremenljivimi makroekonomskimi okoliščinami. Ekonomske in proračunske politike bodo osredotočene na postopno umikanje začasnih ukrepov za obvladovanje posledic epidemije ter izvajanje strukturnih ukrepov za povečanje odpornosti gospodarstva, ki bodo podprti z investicijami na ključnih področjih.

V obeh letih bodo tako v ospredju ukrepi za okrevanje, podprti z evropskimi viri iz mehanizma za okrevanje in odpornost. Skladno z Načrtom za okrevanje in odpornost je v scenarijih predvideno, da bi iz teh sredstev v letu 2022 porabili 330,8 milijonov evrov, v letu 2023 pa 453,7 milijonov evrov.

Vir: Ministrstvo za finance

**Vlada o Dogovoru o odpravi varčevalnih ukrepov**

Vlada Republike Slovenije se je na današnji seji seznanila s predlogom Dogovora o odpravi varčevalnih ukrepov v zvezi s povračili stroškov in drugimi prejemki javnih uslužbencev, zamiku izplačilnega dneva plače pri proračunskih uporabnikih ter regresu za letni dopust za leto 2021 ter za podpis pooblastila ministra za javno upravo Boštjana Koritnika.

Hkrati se je Vlada seznanila z osnutkom Aneksa h kolektivni pogodbi za negospodarske dejavnosti v Republiki Sloveniji in osnutki aneksov h kolektivnim pogodbam dejavnosti in poklicev, upoštevaje vsebino dogovora iz 1. točke tega sklepa in naložila resorno pristojnim ministrstvom, da anekse iz prejšnje točke tega sklepa dokončno uskladijo z reprezentativnimi sindikati javnega sektorja.

Za podpis Aneksa h Kolektivni pogodbi za negospodarske dejavnosti v Republiki Sloveniji, ki bo upoštevaje vsebino dogovora iz 1. točke tega sklepa usklajen z reprezentativnimi sindikati javnega sektorja, je Vlada pooblastila ministra za javno upravo Boštjana Koritnika, ministra za finance mag. Andreja Širclja in ministra za delo, družino, socialne zadeve in enake možnosti Janeza Ciglerja Kralja.

Za podpis Aneksov h Kolektivnim pogodbam za posamezne poklice in dejavnosti v javnem sektorju, upoštevaje vsebino dogovora iz 1. točke tega sklepa usklajene z reprezentativnimi sindikati javnega sektorja, je vlada pooblastila resorne ministre, pristojne za posamezne dejavnosti.

Upoštevaje vsebino Dogovora je Ministrstvo za javno upravo pripravilo predlog aneksa h kolektivni pogodbi za negospodarske dejavnosti (KPND). V nadaljevanju pa je predvideno, da se upoštevaje vsebino Dogovora in aneksa h KPND pripravijo tudi drugi aneksi h kolektivnim pogodbam dejavnosti in poklicev, tako da bodo lahko uveljavljeni najkasneje 1. junija 2021.

Dogovor je pripravljen upoštevaje izhodišča vlade za pogajanja s sindikati javnega sektorja (10. maja 2021) in načelno usklajenimi stališči glede zgoraj navedenih prejemkov oziroma povračil ter ob upoštevanju dejstva, da je bila vsebina tega dogovora usklajena zlasti s pogajalsko skupino Konfederacije sindikatov javnega sektorja.

**Dogovor** o odpravi varčevalnih ukrepov v zvezi s povračili stroškov in drugimi prejemki javnih uslužbencev, zamiku izplačilnega dneva plače pri proračunskih uporabnikih ter regresu za letni dopust za leto 2021 **prinaša naslednje**:

**Regres za prehrano** med delom znaša 4,30 evra za dan prisotnosti na delu in pripada vsem javnim uslužbencem, ki so prisotni na delu najmanj s polovičnim delovnim časom.

**Dnevnice za službena potovanja v Republiki Sloveniji** v trajanju nad 12 ur znaša 21,39 evra, v trajanju nad 8 do vključno 12 ur znaša 10,68 evra in v trajanju 6 do 8 ur znaša 5,16 evra.

Ohranjata se višja višina solidarnostne pomoči za člane reprezentativnega sindikata, podpisnike aneksa h Kolektivni pogodbi za negospodarske dejavnosti v Republiki Sloveniji in aneksov h kolektivnim pogodbam dejavnosti in poklicev ter ureditev, da je do izplačila solidarnostne pomoči upravičen javni uslužbenec, če njegova osnovna plača v mesecu, ko se je zgodil primer, ne presega oziroma ne bi presegala višine minimalne plače, razen v primeru članov reprezentativnih sindikatov javnega sektorja, za katere se določi, da osnovna plača v mesecu, ko se je zgodil primer, ne presega oziroma ne bi presegala višine 140 odstotkov minimalne plače.

**Terenski dodatek** znaša 21 odstotkov dnevnice za službeno potovanje v državi nad 12 ur.

Kot delovna doba, ki se upošteva za pridobitev pravice do jubilejne nagrade, se šteje tudi delovna doba pri koncesionarjih, ki opravljajo dejavnost v mreži javne službe.

**Usklajevanje zneskov**: Višina regresa za prehrano se usklajuje vsakih šest mesecev z rastjo cen prehrambenih izdelkov na podlagi podatkov Statističnega urada RS. Preostali zneski (nadomestilo za ločeno življenje, dnevnice za službeno potovanje v državi, jubilejne nagrade in solidarnostne pomoči) se enkrat letno uskladijo z rastjo cen življenjskih potrebščin. Za uskladitev se uporabi uradni podatek Statističnega urada Republike Slovenije o medletni rasti cen življenjskih potrebščin decembra preteklega leta glede na december predpreteklega leta, uskladitev pa se izvede januarja.

**Kilometrina za uporabo lastnega avtomobila** **za službene namene** znaša 30 odstotkov cene neosvinčenega motornega bencina 95 oktanov za prevoženi kilometer.

Glede višine cene bencina se upošteva referenčni podatek maloprodajne cene, v skladu z Aneksom h Kolektivni pogodbi za negospodarske dejavnosti v Republiki Sloveniji ter aneksi h kolektivnim pogodbam dejavnosti in poklicev.

**Povračilo stroškov prevoza na delo in z dela** pripada javnemu uslužbencu glede na razdaljo od kraja bivališča do delovnega mesta, če znaša ta razdalja več kot dva kilometra.

Določi se povračilo stroškov kilometrine v višini 10 odstotkov cene neosvinčenega motornega bencina 95 oktanov, pri čemer se glede višine cene bencina upošteva referenčni podatek maloprodajne cene, v skladu z Aneksom h Kolektivni pogodbi za negospodarske dejavnosti v Republiki Sloveniji ter aneksi h kolektivnim pogodbam dejavnosti in poklicev, vendar v znesku izplačila ne manj kot 30 evrov. Tudi povračilo stroškov v višini 30 evrov se izplača glede na dejansko število prihodov in odhodov na delo.

Če javni uslužbenec predloži dokazilo o nakupu imenske mesečne vozovnice (javni prevoz), se mu povrnejo stroški v višini cene te vozovnice.

Pri ugotavljanju razdalje od kraja bivališča do delovnega mesta in obračunu kilometrine upošteva najkrajša varna pot.

Razdalje za upravičenost do povračila stroškov prevoza na delo in z dela ter za povračilo kilometrine se določijo na podlagi daljinomera “Google Zemljevidi”.

Varna pot je tista, ki je urejena, redno vzdrževana in prevozna vse leto. Med varne poti ne spadajo gozdne ceste, vinske ceste, makadamske ceste, poti, ki vodijo čez travnike in njive, pešpoti, neprevozne in druge neprimerne poti, ki so kot take določene v skladu s kriteriji pristojnega organa oziroma so kot takšne nedvoumno izkazane s strani delavca. Pri izračunu se ne upoštevajo poti, ki vodijo prek drugih držav, razen kadar gre za prevoz na delovno mesto v tujino ali če javni uslužbenec to sam zahteva. Kadar ima javni uslužbenec možnost prevoza po avtocesti, lahko za izračun najkrajše varne poti v digitalnem merilniku razdalje “Google Zemljevidi”, označi prevoz po avtocesti.

**Nagrade dijakom in študentom za obvezno opravljanja prakse** se določijo v naslednjih višini:

* za študente v višini 172 evrov mesečno,
* za dijake v višini 86 evrov mesečno.

Nagrada se izplača v sorazmernem deležu glede na število dni prisotnosti.

**Zamik izplačila plače pri proračunskih uporabnikih**

Dan izplačila plače se pri proračunskih uporabnikih, ki imajo izplačilni dan v kolektivni pogodbi dejavnosti ali poklicev določen pred 10. dnem v mesecu za pretekli mesec, ter pri proračunskih uporabnikih, ki sedaj v kolektivni pogodbi nimajo določenega izplačilnega dneva plače, zamakne na najpozneje 10. dan v mesecu, razen pri proračunskih uporabnikih, ki za obračun in izplačilo plač uporabljajo MFeRAC, pri katerih se izplačilni dan zamakne na najpozneje 10. delovni dan, vendar ne pozneje kot na 15. koledarski dan v mesecu.

**Regres** za letni dopust v letu 2021 se določi v višini 1.050 evrov in se javnim uslužbencem izplača 4. junija 2021.

**Aneksi** h Kolektivni pogodbi za negospodarske dejavnosti v Republiki Sloveniji ter aneksi h kolektivnim pogodbam dejavnosti in poklicev iz 1. do 11. točke tega dogovora se uveljavijo najpozneje do 1. junija 2021.

Podpisniki dogovora se zavezujejo, da v roku enega meseca od podpisa tega dogovora **nadaljujejo z usklajevanji o plačnih razredih**, izhajajoč iz tistih delovnih mest, ki so v spodnji tretjini plačne lestvice.

**Pogajanja o neusklajenih zadevah** iz naslova odprave varčevalnih ukrepov se nadaljujejo na osnovi novih predlogov pogajalskih strani.

***Z dogovorom se torej uresničujeta tudi dva ukrepa Sveta vlade za debirokratizacijo in sicer: premik izplačilnega dne, s čimer bo zagotovljen sproten obračun in izplačilo plač povsod v javnem sektorju ter sprememba obračunov povračila stroškov prevoza na delo in iz dela, s katerim se odpravlja administrativna ovira ter se hkrati zagotavlja enaka obravnava vseh javnih uslužbencev.***

Vir: Ministrstvo za javno upravo

**Vlada sprejela Splošni dogovor za pogodbeno leto 2021**

Vlada je na današnji redni seji sprejela Sklepe o spornih vprašanjih v zvezi s Splošnim dogovorom (SD) za pogodbeno leto 2021.

**Skupni finančni učinki SD za leto 2021 znašajo dobrih 25 milijonov evrov v deležu Obveznega zdravstvenega zavarovanja.**

* ***Za področje duševnega zdravja otrok in mladostnikov se bo namenilo dodatnih 2,2 milijona evrov v deležu OZZ***

Strokovnjaki otroške in mladinske psihiatrije opozarjajo, da je epidemija COVID-19 povzročila tako veliko povečanje števila otrok in mladostnikov z urgentnimi duševnimi motnjami, da na obstoječih oddelkih v državi ne zmorejo več zagotavljati urgentne bolnišnične obravnave vsem otrokom in mladostnikom, ki jo potrebujejo. Pogosto so posteljne kapacitete na pedopsihiatričnih oddelkih po vsej Sloveniji presežene, zato so otroci/mladostniki hospitalizirani na odraslih psihiatričnih oddelkih, kar je nedopustno. Za namen povečanja dostopnosti do urgentnih obravnav otrok in mladostnikov se povečuje število timov specialistične pedopsihiatrije v Pediatrični kliniki UKC Ljubljana za 2 tima in zagotavlja 120 dodatnih primerov (za 10 deset postelj) Psihiatrični kliniki Ljubljana.

Širi se tudi program v centrih za duševno zdravje otrok in mladostnikov (dodatnih 6 timov) in v ZUDV Dornava (za dodatnih 6 primerov). Poleg navedenega se uvaja plačilo po realizaciji v dejavnosti pedopsihiatrije.

* ***Za širitve na primarni ravni se namenja 2,1 milijona evrov***

Glede na težave z dostopnostjo na primarni ravni zdravstvene dejavnosti se vse nerealizirane širitve timov splošne ambulante ter otroških in šolskih dispanzerjev, ki so bile dogovorjene v Splošnem dogovoru 2020, vključijo v Splošni dogovor 2021. Dodatno se vključi 5 timov splošne ambulante/družinske medicine za ZD Ljubljana.

Uvaja se tudi obveznost opredeljevanja splošnih zdravnikov v ambulantah družinske medicine do obremenitve glavarinskih količnikov iz Priloge ZD ZAS, tako da nobena zavarovana oseba ne ostane brez izbranega osebnega zdravnika.

* ***Vzpostavlja se novih pet mobilnih paliativnih timov***

V petih bolnišnicah se vzpostavljajo mobilni paliativni timi, s čimer bodo bolnišnice po območnih enotah zagotovile lajšanje težje obvladljivih simptomov napredovale bolezni in izvajanje invazivnih posegov v domačem okolju. Bolnišnice bodo zagotavljaje dve ambulanti in hišne obiske. Finančne posledice za ZZZS letu 2021 znašajo 1,8 mio eur.

* ***Nove cene storitev zdravljenja COVID-19***

Določene so nove, nižje cene za storitve zdravljenja bolezni COVID-19. Cene temeljijo na podatkih UKC Ljubljana in UKC Maribor, upoštevajoč strokovne normative dela zdravnikov (Modra knjiga) in sester (RSK za zdravstveno in babiško nego). ZZZS bo v drugi polovici leta 2021 izvedel ponoven preračun cen bolnišničnih zdravljenj bolezni COVID- 19 (za zdravljenja brez zapleta, z zapletom in z ventilatorjem) na podlagi dejanskih stroškov izvajalcev. V primerjavi s cenami, določenimi v Aneksu 1 k Splošnemu dogovoru za pogodbeno leto 2020, se predlagane cene bistveno znižujejo, s čimer se pomembno razbremeni zdravstveno blagajno. Kljub znižanju so nove cene za COVID storitve še vedno za 34 odstotkov višje od cen za zdravljenje ostalih virusnih obolenj (gripa, zapleti pri gripi, ventilator).

* ***Določen je nov normativ na področju Nege III***

Glede na dejanske kadrovske potrebe v domovih za starejše in posebnih zavodih za odrasle in s ciljem zagotavljanja kakovostne in varne strokovne zdravstvene nege, tudi starejšim z večjimi negovalnimi potrebami je uveljavljen prvi korak pri določitvi novih kadrovskih normativov na področju zdravstva, in sicer je določen nov normativ na področju Nege III z namenom zaposlitve nujno potrebnih tehnikov zdravstvene nege oziroma bolničarjev. Finančni učinek predloga znaša 4,4 mio eur.

* ***Pomembnejše vsebine predlaganih sprememb Splošnega dogovora so še:***
* upoštevanje višine regresa za letni dopust za javne uslužbence skladno z Aneksom h kolektivni pogodbi za negospodarske dejavnosti z dne 10.7.2020 (3,8 mio eur v 2021
* upoštevanje višine premije dodatnega kolektivnega pokojninskega zavarovanja kot izhaja iz Sklepa o uskladitvi minimalne premije dodatnega pokojninskega zavarovanja za javne uslužbence (1,2 mio eur v 2021)
* upoštevan je dodatek za dvojezičnost (0,85 mio eur v letu 2021)
* širitev cepljenja s cepljenjem dečkov v 6. razredu proti HPV (223 tisoč eur v letu 2021)
* nov model plačevanja izvajalcev specialistične zunajbolnišnične otorinolaringološke storitve, ki jih stimulira k skrajševanju čakalnih dob in števila čakajočih za prve - preglede (brez finančnega učinka v 2021)
* Prilagoditev standardov skladno z dokumentom Poklicne kompetence in aktivnosti izvajalcev v dejavnosti zdravstvene nege iz maja 2019 (1,98 mio eur v letu 2021)
* Sprememba načina financiranja referenčnih ambulant.

Vir: Ministrstvo za zdravje

**Vlada sprejela stališče v sodnem postopku pred Sodiščem Evropske unije**

Vlada je sprejela stališče v sodnem postopku za sprejetje predhodne odločbe v zadevi C 45/21 Banka Slovenije, ki na podlagi predloga Ustavnega sodišča Republike Slovenije teče pred Sodiščem Evropske unije.

Ustavno sodišče Republike Slovenije je v postopku za oceno ustavnosti Zakona o postopku sodnega in izvensodnega varstva nekdanjih imetnikov kvalificiranih obveznosti bank, Sodišču Evropske unije predložilo v predhodno odločanje osem vprašanj glede razlage 123. in 130. člena Pogodbe o delovanju Evropske unije, 7. in 21. člena Protokola št. 4 o statutu Evropskega sistema centralnih bank in Evropske centralne banke, ter Direktive 2006/48/ES in Direktive 2013/36/EU.

V stališču je pojasnjeno, da 123. člen Pogodbe o delovanju Evropske unije in 21. člen Protokola št. 4 z Zakonom o postopku sodnega in izvensodnega varstva nekdanjih imetnikov kvalificiranih obveznosti bank nista kršena, saj gre za odškodninsko odgovornost Banke Slovenije, ki jo je Ustavno sodišče pripoznalo v odločbi U-I-295/13 in ne za prepoved monetarnega financiranja. Prav tako zakon ni v nasprotju s 130. členom PDEU in 7. členom Protokola št. 4, saj ne gre za kršenje načela finančne neodvisnosti Banke Slovenije, ampak gre za poplačilo obveznosti, ki izhaja iz njene odškodninske odgovornosti.

Vlada še pojasnjuje, da z Zakonom o postopku sodnega in izvensodnega varstva nekdanjih imetnikov kvalificiranih obveznosti bank niso bile kršene določbe Direktive 2006/48/ES in Direktive 2013/36/EU, ki urejajo varstvo zaupnih podatkov, saj zakon določa obveznost Banke Slovenije, da pred objavo prekrije podatke, ki se v skladu z zakonom štejejo za zaupne ali osebne podatke ali poslovno skrivnost. Dokumenti in podatki v virtualni podatkovni sobi ne bodo objavljeni javno oziroma do njih ne bo imela dostopa splošna javnost. Posamezni podatki iz izvornega poročila že predstavljeni javnosti, zato se celotno poročilo o obremenitvenih testih ne more obravnavati kot poslovna skrivnost.

Vir: Ministrstvo za finance

**Predlogi Komisije Vlade Republike Slovenije za administrativne zadeve in imenovanja**

**Prenehanje veljavnosti sklepa o odprtju konzulata in imenovanju konzula**

Vlada Republike Slovenije je sprejela Sklep o prenehanju veljavnosti Sklepa o imenovanju častnega konzula in Sklep o odprtju Konzulata Republike Slovenije v Kirşehirju, v Republiki Turčiji.

Delovanje konzulata ni več v interesu Republike Slovenije, saj provinca Kirşehir gospodarsko, turistično in kulturno nima večjega pomena za Republiko Slovenijo.

Častni konzul Ali Necati Başman je pisno pojasnil, da je konzulat Republike Slovenije od začetka pandemije covida-19 zaprt, in je podal odstopno izjavo.

Vir: Ministrstvo za zunanje zadeve

**Sprememba pristojnosti konzulata v Antalyi**

Vlada Republike Slovenije je sprejela Sklep o spremembi Sklepa o odprtju konzulata Republike Slovenije v Antalyi.

Konzularno območje trenutno obsega province Antalya, Mugla, Burdur in Isparta. Ministrstvo za zunanje zadeve predlaga, da se pristojnost delovanja častnega konzulata razširi še na območje provinc ob obali Sredozemskega morja: Antalya, Adana, Kahramanmaraş, Mersin, Burdur, Isparta in Osmaniye. V sredozemski regiji je namreč veliko industrijskih organizacij, bogata kulturnozgodovinska dediščina in živahna turistična dejavnost kar prinaša dobre priložnosti in možnosti za razširitev gospodarskega sodelovanja.

Vir: Ministrstvo za zunanje zadeve

**Prenehanje veljavnosti sklepa o imenovanju generalne konzulke**

Vlada Republike Slovenije je sprejela Sklep o prenehanju veljavnosti Sklepa o imenovanju generalne konzulke Republike Slovenije v Münchnu.

Generalni konzulki Dragici Urtelj 31. julija 2021 poteče razporeditev v Generalnem konzulatu Republike Slovenije v Münchnu.

Vir: Ministrstvo za zunanje zadeve

**Vlada dala soglasje k imenovanju direktorice javnega zdravstvenega zavoda Splošne bolnišnice Brežice**

Vlada Republike Slovenije je dala soglasje k imenovanju Anice Hribar za direktorico javnega zdravstvenega zavoda Splošne bolnišnice Brežice, za mandatno dobo štirih let. Imenovanje postane veljavno po pridobitvi soglasja Vlade Republike Slovenije k imenovanju. Z dnem izdaje soglasja začne teči štiriletni mandat direktorja Splošne bolnišnice Brežice.

Svet zavoda Splošne bolnišnice Brežice je 17. marca 2021 objavil razpis za prosto delovno mesto direktorja zavoda za 4-letni mandat. Razpisna komisija je 6. aprila 2021 ugotovila, da je na razpisano delovno mesto prispela ena pravilna, pravočasna in popolna vloga, in sicer vloga dosedanje direktorice Anice Hribar. Kandidatka je vizijo vodenja in program dela za naslednji mandat osebno predstavila na Svetu zavoda Splošne bolnišnice Brežice 13. aprila 2021 in Svet zavoda je na isti dan sprejel Sklep o imenovanju Anice Hribar za direktorico javnega zdravstvenega zavoda Splošne bolnišnice Brežice.

Vir: Ministrstvo za zdravje

**Soglasje vlade k imenovanju direktorja javnega zdravstvenega zavoda Univerzitetnega kliničnega centra Maribor**

Vlada Republike Slovenije je dala soglasje k imenovanju prof. dr. Antona Crnjaca za direktorja javnega zdravstvenega zavoda Univerzitetnega kliničnega centra Maribor, za mandatno dobo štirih let. Imenovanje postane veljavno po pridobitvi soglasja Vlade Republike Slovenije k imenovanju. Z dnem izdaje soglasja začne teči štiriletni mandat direktorja javnega zdravstvenega zavoda Univerzitetnega kliničnega centra Maribor.

Svet zavoda UKC Maribor je 14. aprila 2021 objavil razpis za prosto delovno mesto direktorja zavoda za 4-letni mandat. Razpisna komisija je 28. aprila 2021 ugotovila, da sta na razpisano delovno mesto prispeli dve pravilni in pravočasni, ena vloga je bila pomanjkljiva, zato je kandidat bil pozvan k dopolnitvi vloge. Kandidat vloge ni dopolnil ampak je od kandidature odstopil. Edini kandidat, ki je oddal popolno vlogo je program dela in vodenja osebno predstavil na Svetu zavoda UKC Maribor 7. maja 2021 in Svet zavoda je sprejel Sklep o imenovanju prof. dr. Antona Crnjaca za direktorja UKC Maribor z dnem 20. junija 2021.

Vir: Ministrstvo za zdravje

**Imenovana nadomestna članica v svetu Zgodovinskega arhiva Ljubljana**

Vlada je na današnji seji imenovala mag. Ermino Bender kot predstavnico ustanovitelja v svetu javnega zavoda Zgodovinski arhiv Ljubljana. Za preostanek mandata sveta, do 25. septembra, jo je vlada imenovala zaradi smrti dosedanjega člana sveta javnega zavoda dr. Vladimirja Žumra.

Vir: Ministrstvo za kulturo

**Imenovanje člana sveta Geodetskega inštituta Slovenije**

Vlada je v svet javnega zavoda Geodetskega inštitut Slovenije kot predstavnika ustanovitelja imenovala Antona Kupica in sicer, do 7. 1. 2024. Kot predstavnika ustanovitelja pa je vlada razrešila mag. Jurija Režka. Mag. Jurij Režek je podal odstopno izjavo zaradi zahtevnosti novih prevzetih nalog.

Vir: Ministrstvo za okolje in prostor

**Sprememba v članstvu upravnega odbora Instituta informacijskih znanosti**

Vlada Republike Slovenije je sklenila, da se v upravni odbor javnega raziskovalnega zavoda Instituta informacijskih znanosti (IZUM) za mandatno dobo štirih let, od ustanovitvene seje Upravnega odbora IZUM, na predlog ustanovitelja imenuje mag. Teja Zorko, predstavnica splošnih knjižnic.

Vir: Ministrstvo za izobraževanje, znanost in šport

**Imenovanje članice in članov strokovnega sveta Centralne tehniške knjižnice Univerze v Ljubljani**

Vlada Republike Slovenije je sklenila, da se v strokovni svet javnega zavoda Centralna tehniška knjižnica (CTK) Univerze v Ljubljani za mandatno dobo štirih let, od ustanovitvene seje strokovnega sveta, na predlog ustanovitelja imenujejo naslednji člani in članica: Aleš Prijon, Karolina Korenčan, Drago Sopčič in izr. prof. dr. Jonatan Vinkler.

Strokovnemu svetu javnega zavoda Centralna tehniška knjižnica Univerze v Ljubljani je aprila letos potekel mandat. Vlada Republike Slovenije je zato predlagala imenovanje novih članov in članice, za mandatno obdobje štirih let, ki jih v strokovni svet imenuje Svet javnega zavoda CTK.

Vir: Ministrstvo za izobraževanje, znanost in šport

**Imenovanje članice in članov upravnega odbora Univerze v Ljubljani**

Zaradi poteka mandata dosedanjemu upravnemu odboru Univerze v Ljubljani, je Vlada Republike Slovenije sklenila, da se vanj imenuje nove člane, predstavnike ustanovitelja, ter poda soglasje k imenovanju predstavnika delodajalcev, na predlog Gospodarske zbornice Slovenije in javnega poziva, ki je bil objavljen v uradnem listu.

Kot predstavniki ustanovitelja so v upravni odbor Univerze v Ljubljani imenovani: Anita Ovčar, redni profesor dr. Jurij Franc Tasič in dr. Bojan Rotar. Vlada je podala tudi soglasje k imenovanju mag. Matjaža Čemažarja, kot predstavnika delodajalcev, v upravni odbor Univerze v Ljubljani, in sicer za mandatno dobo štirih let, od ustanovitvene seje upravnega odbora.

Vir: Ministrstvo za izobraževanje, znanost in šport

**Imenovanje predstavnika delodajalcev v upravnem odboru Univerze v Mariboru**

Vlada Republike Slovenije je dala soglasje k imenovanju Boštjana Vrhovška, kot predstavnika delodajalcev, v upravnem odboru javnega visokošolskega zavoda Univerza v Mariboru, in sicer za mandatno dobo štirih let, od ustanovitvene seje upravnega odbora.

Vir: Ministrstvo za izobraževanje, znanost in šport

**Sprememba članov komisije za preprečevanje dela in zaposlovanja na črno**

Skladno s 36. členom ZPDZC-1 je bila s sklepom Vlade Republike Slovenije z dne 19. 12. 2019 imenovana Komisija Vlade RS za preprečevanje dela in zaposlovanja na črno. Ministrstvo za notranje zadeve je namesto člana mag. Mitja Perka za novo članico predlagalo Branko Krajnc. Glede na to, da članica komisije Andrejka Grlić ni več zaposlena na Tržnem inšpektoratu Republike Slovenije, je potrebna menjava članice, in sicer se namesto nje kot članico komisije imenuje Heleno Pogačar.

Vir: Ministrstvo za delo, družino, socialne zadeve in enake možnosti

**Sprememba sestave državne in regijskih komisij za ocenjevanje škode ob naravnih in drugih nesrečah**

Vlada Republike Slovenije je v Državni komisiji za ocenjevanje škode ob naravnih in drugih nesrečah, ki je bila ustanovljena z Odlokom o imenovanju državne komisije in regijskih komisij za ocenjevanje škode ob naravnih in drugih nesrečah (Uradni list RS, št. 45/19) razrešila člana Alojzija Boha.

V regijskih komisijah za ocenjevanje škode ob naravnih in drugih nesrečah, ki so bile ustanovljene z Odlokom o imenovanju državne komisije in regijskih komisij za ocenjevanje škode ob naravnih in drugih nesrečah (Uradni list RS, št. 45/19), so bili razrešeni Aleš Stopar, Radko Novina, Božidar Guštin, Elza Majcen, Helena Podgornik, Anže Srebovt, Rudolf Celin in Uroš Frol.

V regijske komisije so s sklepom Vlade Republike Slovenije imenovani Matilda Potočnik, Mateja Kumer, Lidija Tekauc, Jaka Bizjak, Mateja Bauman, Tomaž Iglič, Vladimir Krajcer, Anže Srebovt in Uroš Frol.

Vlada Republike Slovenije je na seji izdala Odlok o spremembah Odloka o imenovanju državne komisije in regijskih komisij za ocenjevanje škode ob naravnih in drugih nesrečah, ki bo objavljen v Uradnem listu Republike Slovenije.

Vir: Ministrstvo za obrambo

**Sprememba Sklepa o imenovanju Medresorske delovne skupine za spremljanje izdelave ocen tveganj za nesreče, razvidov in ocen zmožnosti obvladovanja tveganj za nesreče**

Vlada je sprejela spremembo sklepa o imenovanju Medresorske delovne skupine za spremljanje izdelave ocen tveganj za nesreče, razvidov in ocen zmožnosti obvladovanja tveganj za nesreče

Uredba o izvajanju Sklepa o mehanizmu Unije na področju civilne zaščite v prvem odstavku določa ustanovitev Medresorske delovne skupine za spremljanje izdelave ocen tveganj za nesreče, razvidov in ocen zmožnosti obvladovanja tveganj za nesreče, katere člane imenuje Vlada RS. Člani medresorske delovne skupino so predstavniki ministrstev.

Medresorska delovna skupina je bila imenovana s sklepi vlade RS 12. oktobra 2017, 13. decembra 2018, 14. oktobra 2020 in 3. decembra 2020.

Na predlog Ministrstva za obrambo je vlada namesto dosedanjega vodje medresorske delovne skupine, nekdanjega državnega sekretarja mag. Damijana Jaklina za vodjo imenovala novega državnega sekretarja mag. Janeza Žaklja.

Na predlog Ministrstva za kmetijstvo, gozdarstvo in prehrano je iz enakih razlogov razrešila dosedanjega člana mag. Mirana Miheliča ter za novega člana imenovala mag. Aleša Irgoliča.

Na predlog Ministrstva za pravosodje je vlada razrešila dosedanjega člana Igorja Kolarja ter imenovala dr. Roberta Radkoviča za novega člana.

Vir: Ministrstvo za obrambo

**Vlada sprejela odlok o ustanovitvi, sestavi in načinu dela Medresorske komisije za kemijsko varnost**

S predlaganim Odlokom se ponovno vzpostavlja delovanje Medresorske komisije za kemijsko varnost (MKKV). MKKV je ustanovljena na podlagi 56. člena Zakona o kemikalijah, za usklajevanje dela pristojnih ministrstev pri izvajanju državnih politik, programov in ukrepov na podlagi Zakona o kemikalijah in drugih predpisov s področja kemikalij, ter za zagotavljanje skladnega in celovitega razvoja kemijske varnosti v RS.

Po večletnem zastoju delovanja MKKV je Urad RS za kemikalije pripravil predlog njenega preoblikovanja z jasnejšo določitvijo njene vloge, prepolovitvijo članstva in poenostavitvijo načina delovanja. Komisija s predlaganim odlokom dopolnjuje in nadgrajuje že sicer vzpostavljene mehanizme medresorskega sodelovanja z izmenjavo informacij, ugotavljanjem morebitnih skupnih projektov in usmerjanjem tem, ki zahtevajo večsektorski pristop.

Urad Republike Slovenije za kemikalije je pri ustanovitvi nove komisije upošteval naslednje smernice:

* sestavlja jo manj resorjev z neposrednimi nalogami na področju kemikalij,
* vodi jo predstojnik Urada Republike Slovenije za kemikalije,
* člani komisije se srečujejo največ dvakrat na leto,
* v vmesnem obdobju pa je mogoče dopisno delovanje.

Vir: Ministrstvo za zdravje

**Vlada se s predlogom Državnotožilskega sveta za imenovanje dveh evropskih delegiranih tožilcev ne bo seznanila**

Vlada Republike Slovenije je ugotovila, da se javni poziv k vložitvi kandidatur za imenovanje dveh evropskih delegiranih tožilcev, objavljen v Uradnem listu RS, št. 160/20, že po samem zakonu šteje za neuspešnega, zato na njegovi podlagi pripravljen predlog Državnotožilskega sveta za imenovanje dveh evropskih delegiranih tožilcev nima veljavnih pravnih učinkov.

Vlada Republike Slovenije je odločila, da se s predlogom Državnotožilskega sveta za imenovanje dveh evropskih delegiranih tožilcev ne bo seznanila.

Vlada Republike Slovenije je naložila Ministrstvu za pravosodje, da v Uradnem listu nemudoma objavi nov poziv k vložitvi kandidatur za imenovanje dveh evropskih delegiranih tožilcev.

Uredba Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (v nadaljevanju Uredba) v prvem odstavku 17. člena zahteva, da evropske delegirane tožilce (v nadaljevanju EDT) predlagajo države članice. Republiko Slovenijo kot pravno osebo v skladu s prvim odstavkom 7. člena Zakona o vladi Republike Slovenije (v nadaljevanju ZVRS) zastopa Vlada Republike Slovenije (v nadaljevanju Vlada), če glede posameznih zadev s posebnim zakonom ni drugače določeno. Za obravnavano zadevo je posebni zakon Zakon o državnem tožilstvu (v nadaljevanju ZDT-1), ki glede pristojnosti Vlade, da kot zastopnica Republike Slovenije v njenem imenu sprejme končno odločitev v postopku predlaganja kandidatov za EDT, nima drugačnih določb. ZDT-1 namreč sledi splošnemu pravilu iz ZVRS in ga v drugem odstavku 71.d člena ZDT-1 dodatno utrjuje s pojasnilom, da Vlado s predlogom za imenovanje EDT seznani Ministrstvo za pravosodje (v nadaljevanju Ministrstvo) ter da je Vlada tista, ki predlog za imenovanje EDT predloži Evropskemu javnemu tožilstvu (v nadaljevanju EJT).

V razmerju do institucij Evropske Unije (v nadaljevanju EU) je torej Vlada odgovorna za to, da je nacionalni del postopka predlaganja kandidatov za EDT skladen z Uredbo. V razmerju med državnimi organi izvršilne veje oblasti pa Vladi odgovornost za usmerjanje in usklajevanje izvajanja politike države nalaga prvi odstavek 2. člena v zvezi s prvim odstavkom 4. člena ZVRS. Za uresničevanje te svoje odgovornosti ima Vlada v skladu z drugim odstavkom 5. člena ZVRS pristojnost, da nadzoruje delo ministrstev in jim daje smernice za izvajanje politike in za izvrševanje zakonov, drugih predpisov in splošnih aktov. Zato se je Vlada pred obravnavo predloga Ministrstva za seznanitev z vsebino predloga Državnotožilskega sveta (v nadaljevanju Sveta) za imenovanje dveh EDT odločila celostno preveriti, ali je bil nacionalni del postopka predlaganja dveh kandidatov za EDT izveden skladno z Uredbo in z ZDT-1.

Na nacionalni ravni je postopek predlaganja kandidatov za EDT določen v 71.d členu ZDT-1, ki v tretjem odstavku glede postopka s pozivom in glede oblikovanja predloga za imenovanje EDT napotuje na smiselno uporabo 71.č člen ZDT-1. V skladu s petim odstavkom 71.č člena ZDT-1 se poziv šteje kot neuspešen, če Svet na podlagi prejetih kandidatur oceni, da ne more oblikovati liste treh kandidatov za imenovanje evropskega tožilca. Smiselna uporaba te zakonske določbe v postopku predlaganja kandidatov za EDT pomeni, da mora Svet pri dveh mestih EDT, ki so bila dogovorjena za Slovenijo, prav tako oblikovati listo s trikrat večjim številom kandidatov od števila končno imenovanih. V konkretnem primeru mora torej Svet oblikovati listo šestih kandidatov za imenovanje dveh EDT. Uporaba tega pravila je smiselna tako z vidika zahteve po strokovnosti EDT kot z vidika postopkovne učinkovitosti, saj z vzpostavitvijo zakonske domneve neuspešnega poziva Ministrstvu omogoča, da kar najhitreje ponovi poziv k vložitvi kandidatur, če prvega poziva zaradi pomanjkanja zadostnega števila strokovno ustreznih kandidatov ni mogoče izpeljati do konca.

Že iz naslova vladnega gradiva Ministrstva št. 701-42/2020 z dne 9. 12. 2020 "Seznanitev s predlogom Državnotožilskega sveta za imenovanje dveh evropskih delegiranih tožilcev – predlog za obravnavo" izhaja, da je Svet za dogovorjeni dve mesti EDT oblikoval le predlog dveh kandidatov, čeprav bi glede na navedeno smiselno uporabo petega odstavka 71.č člena ZDT-1 moral oblikovati listo šestih kandidatov. S tem se javni poziv, objavljen v Uradnem listu št. 160/20, že po zakonu šteje za neuspešnega. Zato na njegovi podlagi pripravljen predlog Sveta nima veljavnih pravnih učinkov, posledično pa je brezpredmetna tudi obravnava vladnega gradiva Ministrstva.

Vlada je zato odločila, da se z navedenim predlogom Sveta za imenovanje dveh evropskih delegiranih tožilcev ne bo seznanila, ter je Ministrstvu naložila, naj v Uradnem listu RS nemudoma objavi nov poziv k vložitvi kandidatur za imenovanje dveh EDT.

Vir: Generalni sekretariat vlade

**Vlada zavrnila pritožbo**

Vlada je izdala odločbo, s katero se zavrne pritožba Gobarskega mikološkega društva Ljubljana, Ljubljana, zoper odločbo Ministrstva za okolje in prostor z dne 9. marca 2021.

Ministrstvo za okolje in prostor je z navedeno odločbo odločilo, da pritožniku preneha status v javnem interesu na področju ohranjanja narave, saj ne izpolnjuje pogojev po 4. členu Zakona o spremembah Zakona o ohranjanju narave (ZON-E).

Vir: Ministrstvo za okolje in prostor

**Prenos premoženja Slovenskega narodnega gledališča Nova Gorica na državo**

Vlada je na današnji seji sklenila, da Republika Slovenija od Mestne občine Nova Gorica prevzame ustanoviteljske pravice in obveznosti do Slovenskega narodnega gledališča Nova Gorica. Zato je z Mestno občino Nova Gorica sklenila Aneks št. 1 k Pogodbi o prenosu ustanoviteljskih pravic in obveznosti do javnega zavoda Primorsko dramsko gledališče Nova Gorica iz leta 2003.

S prevzemom ustanoviteljskih pravic in obveznosti do javnega zavoda je Republika Slovenija prevzela v last tudi nepremično in premično premoženje Mestne občine Nova Gorica, ki je bilo v upravljanju Primorskega dramskega gledališča Nova Gorica. Aneks št. 1 je plod dalj časa trajajočega dogovarjanja in usklajevanja glede nujno potrebnega funkcionalnega zemljišča h gledališki stavbi. Na eni strani pomeni dokončno ureditev dalj časa trajajočega neurejenega razmerja z Mestno občino Nova Gorica, na drugi strani pa zaključek prenosa ustanoviteljskih pravic, obveznosti ter nepremičnin na državo.

S prenosom premoženja na Ministrstvo za kulturo bo izpolnjen pogoj za začetek izdelave projektne dokumentacije in pridobitev gradbenega dovoljenja za izgradnjo zunanjega amfiteatra ob Slovenskem narodnem gledališču Nova Gorica za namene Evropske prestolnice kulture 2025.

Vir: Ministrstvo za kulturo

**Ostali predlogi administrativnih zadev in imenovanj**

**Vlada za v. d. glavnega inšpektorja IRSNZ imenovala Marka Kandolfa**

Vlada Republike Slovenije je sprejela sklep, da z 31. majem 2021 s položaja vršilca dolžnosti glavnega inšpektorja Inšpektorata RS za notranje zadeve razreši Severina Peka. S 1. junijem 2021 na ta položaj imenuje Marka Kandolfa, in sicer do imenovanja glavnega inšpektorja po opravljenem natečajnem postopku, vendar največ za šest mesecev.

Marko Kandolf se je po končani Kadetski šoli v Tacnu leta 1990 zaposlil v Policiji. Bil je policist na PP Hrastnik, od leta 2006 pa je opravljal naloge višjega policista-kriminalista na PP Trbovlje. Od leta 2007 je pomočnik komandirja PP Trbovlje.

Vir: Ministrstvo za notranje zadeve

**Imenovanje v. d. generalnega direktorja Direktorata za multilateralo in razvojno sodelovanje**

Mag. Anita Pipan je bila z odločbo Vlade Republike Slovenije s 30. majem 2021 razrešena s položaja generalne direktorice Direktorata za multilateralo in razvojno sodelovanje v Ministrstvu za zunanje zadeve zaradi prevzema novih delovnih obveznosti. Na njeno mesto je vlada za vršilca dolžnosti generalnega direktorja Direktorata za multilateralo in razvojno sodelovanje v Ministrstvu za zunanje zadeve imenovala Igorja Jukiča.

Igor Jukič je po izobrazbi univerzitetni diplomirani politolog in ima 25 let delovnih izkušenj. V Ministrstvu za zunanje zadeve je dosegel naziv veleposlanik. V Ministrstvu za zunanje zadeve je med drugim opravljal naloge v Sektorju za politično multilateralo, Sekretariatu, Sektorju za varnostno politiko ter služboval na Stalni misiji Republike Slovenije pri Uradu Združenih narodov in drugih mednarodnih organizacijah. Od 2007 do 2009 je bil imenovan za v. d. generalnega sekretarja, od 2012 do 2015 pa je bil imenovan za vodjo Službe za skupno zunanjo in varnostno politiko ter opravljal naloge političnega direktorja. Z dnem 15. 9. 2015 je bil imenovan za veleposlanika Republike Slovenije v Ankari. Od avgusta 2019 vodi Sektor za bilateralno gospodarsko sodelovanje II. Imenovani tekoče govori angleški, nemški in hrvaški jezik.

Vir: Ministrstvo za zunanje zadeve

**Dr. Nataša Potočnik imenovana za direktorico Andragoškega centra Republike Slovenije**

Vlada Republike Slovenije je dala soglasje k imenovanju dr. Nataše Potočnik za direktorico Andragoškega centra Republike Slovenije, za mandatno dobo štirih let, in sicer od 28. 5. 2021 dalje.

Dr. Nataša Potočnik ima vodstvene izkušnje in je strokovnjakinja s področja izobraževanja, kar dokazuje z javno objavljenimi deli in drugimi strokovnimi dosežki na tem področju. Pripravila je vizijo razvoja Andragoškega centra Republike Slovenije v naslednjih štirih letih, ki jo je svet zavoda pozitivno ocenil. V zadnjem času je predstojnica območne enote Zavida RS za šolstvo Kranj, v letih od 2015 do 2018 pa je bila namestnica direktorja Zavoda RS za šolstvo.

Vir: Ministrstvo za izobraževanje, znanost in šport